text:
Nelson Manndela, ina haalatnoo, wiyi : « Caggal nde ngon-mi Hooreejo leydi, mi ɗaɓɓitirii ñalaande wootere yoga e yimɓe heednaaɓe e am, to bannge kisal e ndeenka, nde ɗoftata mi, min ndiwkinoyoo nder wuro, min njaha restoraa wooda ko min ngottodoo.Min njooɗii e restoraa gooto, gonɗo e hakkunde teru laamorgo ngoo, min njettii, min njooɗii, min njamiri yo ɓe ngaddan min ñaamde.
Ɓooytaani mum, gaadaa oo addani min ñaamde, nde min ɗaɓɓiri ɗum ndee, teskii-mi e yeeso taabal ngal njooɗinoo-mi ngal, neɗɗo gooto ina jooɗii ɗoon, ina fadndii bottaari mum. Nde o ɓadtinaa bottaari makko ndee, mbiy-mi gooto e soldeteeɓe ɓee : Njahee mbiyee oya gorko, yo o addor bottaari mum, ara tawta en ɗo njooɗi-ɗen ɗoo, ñaamda e men. Nii woni, soldaat oo yahi haa yettii gorko oo, o yettini oon nelal ngal.
Oon ne falaani heen gommbal, Ƴetti bottaari mum, ari jooɗii sara am. Emin ñaama, juuɗe makko ina ciñña, ina ngerngerta, ko aldaa e dartaade, noon o woniri, omo siñña, ha min ngasni ñaamde, ha o ummii, o waynii min, o yahi.Koninke am oo wiyi mi : Gorko oo wayi ko no mo sellaani nii. Juuɗe makko ɗee ina ciñña tan, nde o wonnoo e ñaamde ndee.” Alaa, Alaa ! Harameeji jeeɗiɗi ! ina woɗɗi wonde ɗuum, jaabtii Manndelaa. Manndelaa jokki, wiyi : – Oo ɗoo gorko, ko kañum wonnoo keednanooɗo e am, e sahaa nde ngon-mi e dummbirdu ndee, nde cokanoo-mi ndee sahaa fof, caggal leepte muusɗe, pawanooɗe am, ngonatnoo-mi ko e wullude, miɗo ñaagoo yo mi rokke ndiyam ko njar-mi. Ooɗoo gorko mo njiy-ɗaa, ko kañum aratnoo haa e am, e kala sahaa, soofa e hoore am, saloo rokkude mi ndiyam.Ko ɗuum waɗi, o gidaa, o mugaa, o woni e siññude, joortaade ma mi yoɓto ko o waɗanoo mi e bonannde koo, maa mi leeɓtii mo, maa mi sokii mo, tawde mi wonii jooni Hooreejo Leydi Afrik di Siid. Kono ɗuum wonaa jikku am, jeyaaka kadi nii e neesu am. Waɗde e hakkille mum njoftaagu, ko ɗuum firtata leyɗeele; kono jaafogol kañum, mahat leydi e leyɗeele haa tiiɗa.
Yoo Alla rokku en wonde ɓeen worɓe e rewɓe yaafotooɓe, ruttirooɓe moƳƳere, bonannde, nde mbaɗaa, njogoo kadi martabaaji mawninooji yimɓe, ɓamta renndo»
ATK, winndiyanke, wiɗtiyanke.


c: text/html

text:
Home -- Fulfulde -- Perform a PLAY -- 006 (9 to 1)
6. 9 haa e 1
Taalibaaåe åen haylii ko juuti kamåe e Iisaa Joomi on. Si a janngii Kitaabul-Muggadasi on, a yaaday e maååe e nder leydi Israa’iila ndin fow. Taalibaaåe åen hendike nden moýýere : ko yeeso maååe annabi Iisaa sellini nawnuåe åen fewndo ko o torotoo Ben makko wonðo on ka kammu e ko o deýýini kenii ngin e fee huutorgol kongol gootol tun.
E nder deftere Linjiila Luuka nden, himo seppidude e taalibaaåe makko åen e hoore ðate ndugginðe ðen, o ari e ca’un wonkun hakkunde Samariiya e Jaliilu.
Åe ðamajan åen : "Iisaa Joomi, wallito lan!"
Ko ðun woni ko åen yimåe sappo wonunoo e ewnaade ko åe anditi annabi Iisaa.
Åay taalibaaåe åen åadike fota, åe tawi jaka åen yimåe sappo ko ðamajan wondi. Ðamajan ko nawnaare hulåiniide fuððoraynde baade wa lallaame ka åandu, nde nanga seraaji ðin.
Åe ðamajan nangi åen ko raðetee åe ka woðði. Åe wuuray e pammeeje maa e ngeseele sukkuðe. Åe newnanaaka foppagol goððo. Yimåe åen fow no dogude åe. Kono kanko annabi Iisaa o warraali non.
Åe ðamajan åen : "Iisaa, faabo men!"
Iisaa : "Yahee, hollitoyoðon yottinooåe sadaka åen."
Rewrude e ðin konguði, annabi Iisaa immini åen yimåe haa e aaden ardiiðo on golle ðen ka juulirde e ko kanko woni ko halfinaa golle doftooruyaagal ngal. Ko Yottinoowo sadaka on tun waaawi jonnude åen yimåe kaydiiri seeditiindi fii ko åe hetti kon cellal maååe ngal.
Åen yimåe nangiti laawol kisan. Ka hoore laawol, åe tawi jaka :
Åe ðamajan åen : "Men sellinaama! Åandu amen ndun sellii, ndu laaåii kadi."
Goððo e maååe yiltitii, ari haa ka Iisaa Joomi on. Åay o hewtii, o jiccii.
Mo ðamajan on : "Mi jarnii ma yo Joomi, a sellinii lan, a jonnitii lan cellal an ngal! Mi weltanike ma fota!"
Annabi Iisaa ndaari on neððo wonduðo e weltaare, o landii e hoore himo øalði :
Iisaa : "Hinaa åe sappoo non åe sellinaama, åe laaåii? Ko honto njeenayooåe luttuåe åen woni? Hinaa hay gooto e maååe yiltitaaki fii jarnugol lan si wonaa oo ðoo?"
Hii-hii, ko gooto tun! Ko gooto tun wonunoo anditoowo.
An le? Ko fii honðun jarnirtaa Iisaa hannde?
Yewtooåe : Fillitotooɗo, åe ðamajan åen ðiðo, annabi Iisaa
© Copyright : CEF Allemagne

robotstxt: allowed

filter: keep


text:
Booñ Kopporeeje Adunanke (Fond Monetaire International –FMI) jaɓii tottude Muritani ballal 80 miliyoŋ dolaar (fotde miliyaaruuji 20 ugiyya). Habri ɗum ko Amor Tahari, cukko hooreejo FMI, ñalnde alarba 16 settaambar to Nuwaasoot. Amor Tahari arii Nuwaasoot gila 8 lewru ndu ngam heblude garaangal e leydi he lappol FMI potngol yeewtitde e Muritani tuugnorɗe kese.
Booñ Kopporeeje Adunanke (Fond Monetaire International –FMI) jaɓii tottude Muritani ballal 80 miliyoŋ dolaar (fotde miliyaaruuji 20 ugiyya). Habri ɗum ko Amor Tahari, cukko hooreejo FMI, ñalnde alarba 16 settaambar to Nuwaasoot. Amor Tahari arii Nuwaasoot gila 8 lewru ndu ngam heblude garaangal e leydi he lappol FMI potngol yeewtitde e Muritani tuugnorɗe kese.
O hollitii wonde FMI fellitii ƴettitde gollondiral mum e Muritani. E wiyde makko, Muritani ina wondi e caɗeele teeŋtuɗe, sabu ngonka winndere nde e hoore mum, sabu kadi kuudetaa 6 ut 2008.
O hollitii wonde FMI ina wondi e payndaale kese ƴellitaare ɗe leydi ndi yiɗi tabitinde ɗe. Yiɗde maɓɓe noon ko yo geɗe laaɓtu, tuugoo e hiisaaji celluɗi e nuunɗal, tee omo yaakorii ma leydi ndi seertu e aadaaji wondunoo, sibu, ko ina wona duuɓi 10 jooni, leydi ndi rokkatnoo FMI ko limooje e kabaruuji ɗi ngoodaano, walla mbiyen ko ko fenatnoo. O faamninii kadi to 80 miliyoŋ biyeteeɗo o ummii. Ko kaalis mo leyɗe galɗuɗe keewi ñamlude leyɗe ɗe kiris adunanke yettii mbele ina mbaawaa yoɓde ñamaale walla soodde won ɗeen geɗe e nder leyɗe ƴellitiiɗe. Yonaaɓe FMI e guwarnama Muritani ina kawri wonde ko fuɗɗoode kaaldigal woni ɗo ngam heblude lelnugol tuugnorɗe kese. Ko ɗum addani jaayndiyanke Muritaninaajo, biyeteeɗo Iselmu wiyde wonde «FMI rokkii Muritani ndewnel» sabu makko famɗinde ɗum.
Ko nii Amor Tahari lelniri huunde nde «nanondiral gadanal puɗɗorgal golle, oɗon nganndi aduna o woni ko e kiris. Geɗe ɗe ina puɗɗoo seɓorde. Ko ɗum addani FMI fellitde wallitirde leyɗeele ɗe fotde 250 miliyaar dolaar. Geɗal Muritani e oon kaalis ko 80 miliyoŋ dolaar gonɗo hannde e resorde Banke Muritani Mawɗo (BCM).» BAB
Ƴoogirde : APA


text:
Tomaas Sankara ko almuudo belɗo hakkille, laaɓtuɗo kaaɗtudi. Hitaande fawtii heen, caggal nde o heɓi berwe makko, o wayli tufnde, o waɗi kawgel ngam faytude e konunkaagal. Alla walli mo, hoddiro e fartaŋŋe ngonani mo, o jaɓɓaa e duɗal konunkaagal, ngal ɓe mbiyata ‘’Piritanee konunkooɓe kajogo’’ to sahre Wagadugu. Nde baaba makko nani ɗum, haawaa. Ko adii fof o tintinaani ɗum e ko refti heen, o jooɗtoranooki, kanko baabiraaɗo o wonde Tomaa Sankara ena weliri noon fof hakkille.
Tomaas Sankara ko almuudo belɗo hakkille, laaɓtuɗo kaaɗtudi. Hitaande fawtii heen, caggal nde o heɓi berwe makko, o wayli tufnde, o waɗi kawgel ngam faytude e konunkaagal. Alla walli mo, hoddiro e fartaŋŋe ngonani mo, o jaɓɓaa e duɗal konunkaagal, ngal ɓe mbiyata ‘’Piritanee konunkooɓe kajogo’’ to sahre Wagadugu. Nde baaba makko nani ɗum, haawaa. Ko adii fof o tintinaani ɗum e ko refti heen, o jooɗtoranooki, kanko baabiraaɗo o wonde Tomaa Sankara ena weliri noon fof hakkille.
Ko e ngaal duɗal, o nanata jippineede Moriis Yame-oogo e jappeere yiilirde ngenndi.
Ɗum woni gargol konunkooɓe e laamu ñalnde 3 siilo walla samwiyee hitaande 1966. Etee oonɗoon liɓaaɗo e nguunɗoon ñalngu ko ko toɗɗitanoo yo o ardo laamu ngu wonaani hay lebbi tati. Liyetnaa-kolonel Sanngulee Lamisanaa, gonnooɗo mawɗo ‘’ Etaa Masoor ‘’ konunkooɓe, arditii laamu ngu. Ciftinen banndiraaɓe wonde ooɗoo gorko ko ‘’aaseen kommbataa ‘’ wonnoo e konunkaagu tuubakiri. O tawtoraama golwole baɗnooɗe to Enndo Siin e to leydi Alaseri.
Heblo duɗal konunkooɓe ɗo Sankara woni ɗo ena himmiri haa ko foti alaa: subaka ko jaŋde huuɓtidinnde , so kikiiɗe arii ko coftal ɓalli e refto konunkaagu. Sankara ena yahra e duuɓi noogaas, fooɗi ‘’ bakkaalori ‘’ mum fiyi e jiifa tawi alanaa ɗum tanaa. Nii woni o suɓaa yo o jokkoy jaŋde ofiseeji to duɗal konunkaagal Antasiraab to leydi Madagaskaar. Dumunna mo o waɗi e ndii leydi ko duuɓi tati. O yahnoo ko e hitaande 1970, o arti ko e hitaande 1973. Nde o arti e leydi maɓɓe nde, oon sahaa ko o ‘’ suu-liyetnaa’’, omo yahra e duuɓi noogaas e nay. Hakkille o yahraano to bannge dawrugol e oon tuma. Yahi haa ɓooyi seeɗa kadi, e hitaande nde wootere, o neldaa leydi Farayse yo o janngoy diwgol to duɗal Poo, ngal ɓe mbiyata e ɗemngal farayse: Ecole des Parachutistes de Pau. Ko njillu makko to leydi Farayse, hakkunde jotondire makko e sanɗaaji jaaɓi-haaɗtirde e ardiiɓe pelle dawriyankeeje leydi makko tawi ko wonɓe toon, nguddatani mo damal feewde e nguurndam dawriyankeejam. Gila ndeen o seeraani e sorsortude e maɓɓe e wasiyaade ɓe yo ɓe tiiɗno ɓe ndeena ngootaagu. Gila ndeen kadi o seeraani e tawde ɓe e nokkuuji maɓɓe e rentinde ɓe ngam wostondirde e maɓɓe miijooji.
Nde yahnoo haa ɓooyi won e yimɓe he mbaɗti ko sikkitaade mo, yo taw o wonaa ñukkintooɗo mo laamu Sanngulee neldi toon. Nde o arti e hitaande 1974, hay miñiiko, kanko Tomaa Sankara, ena wiyee Paskaal Sankara, nde wonnoo gollotonoo ko e pelle cuuɗiiɗe, seeraani e tuumde mo. Kono nde yahnoo haa miijo ngo Tomaa joginoo ngo laaɓtani mo woni fof, Paskaal faami wonde ndeke ena woɗɗunoo faamde mawni mum o.
Ko kanko Tomaa Sankara haalnoo ɗiiɗoo konnguɗi: So neɗɗo ɓuraani baaba mum yo anndu won ko heddoraa walla mbiyen kadi: kacce ngoodanii ngel mo waɗaani haa ɓuri ko baaba mum waɗnoo. E ɗemngal farayse: a honte celui ŋuine fait pas mieuƴ ŋue son père. Ngooɗoo miijo o dañnoo ɗum ko Madagaskaar. Omo wiya kadi: Konunke mo aldaa e heblo dawriyankeewo ko ceddeejo doolnuɗo ( un militaire sans formation politiŋue est un criminel puissant). Ngoo miijo kadi, o dañnoo ngo ko nde o yahnoo Farayse.
Ɗum waɗi, nde o arti, o jokkondirii e yoga e pelle dariiɗe ɗe o tawtunoo ɗoon. O seeraani kadi e tawtoreede batuuji majje. Goonga nii pelle dawriyankeeje ko ko caltanoo e leydi he gila e garal Sanngulee Lamisanaa e jappeere kono ɗuum fof e wayde noon, haɗaani ɗe golloraade nder, dillude e sarde kaayiton kollitoowon mette majje, kannje pelle ɗe. Heen gootol yumma Tomaa nde wonnoo ko yeeyoowo ñamako etee yiyataa binndi, dañii heen subaka mettuɗo. Oɗon nganndi jeeyoowo ñamako, simme walla caaf no wayi hatojinde e kaayit. Kanko ne o hawri heen ena weɗoo, o anndaa ko winndaa heen, o waɗi horde makko haa heewi, ngam soomroyde njeeygu makko. Ndeen alkateeɓe njiyii mo, ñalnde heen o ñalli ko polis. Fayndaare nde ko anndude hol to o heɓi ɗiiɗoo kaayitaaji? Mbele o itti ɗi ko e nder galle maɓɓe walla o hocci ɗi ko caggal galle? Nde tawnoo e oon sahaa, eɓe cikkitii Tomaa Sankara e miñi mum Paskaal Sankara.
Nokku ɗo darnde Tomaa Sankara fuɗɗii fof ɓurde feeñde ko e hare hakkunde Mali e Hot Woltaa e maayirɗe hitaande 1974 fayde darorɗe hitaande 1975. Oɗon nganndi tuggude e hitaande 1972, yooro ena tampini leyɗeele men ɗe. Bannge yo bannge ko kasaara ndariindi. Sabu kulhuli e yiɗde daɗndude ko heddorinoo, aynaaɓe rewonaaɓe, ɓe Muritani e ɓe Mali ndaayani Hot Woltaa sabu ko toon keccol ɓuri wonde. Ndeen ɓe ngarii, hawri e ndiyam ena saɗti, ko kaŋŋe e oon sahaa, aynaaɓe malinaaɓe e hot woltaanaaɓe piyndiri bone yaraano. Haalooɓe Pulaar mbiyi: haayre weddaande, wiyetaake ko ɗoo haaɗata walla ko ɗo nde yanata.
Hare nde ɓurti juuɗe aynaaɓe haa jibini luural hakkunde laamuuji ɗee leyɗeele ɗiɗi. Nde wonnoo nokku o woni ko e sara keerol, to Mali e to Hot Woltaa, gooto fof woni e teeɗanaade mo. Nii woni, ɓe ndewi ɓe ngoppaani haa conndi duki hakkunde maɓɓe. Ndeen jeynge huɓɓii hakkunde ɗee leyɗeele ɗiɗi, no yoga heen mbiyri, Sankara ñaagii nde nawetee toon. Ko goonga o teskinii toon to bannge jaambaraagal kono ɓuri feeñninde mo ko hurum mo o joganii kala aadee. Sahaa gooto, kanko e taƴre nde o ardinoo nde, ɓe njuuki konunkooɓe malinaaɓe, kono o wiyi ko hay gooto oto fellu neɗɗo. Yo ɓe kuccin cerɗi maɓɓe dow tan. Ɓe mbaɗi noon haa ɓe njaggi kamɓe fof tawi hay toɓɓere ƴiiƴam rufaani. Ko kanko fof adii ñiŋde hare nde: ko adii fof ko nde hare nde jaraani sabu ko woni sabaabu ko, haanaani addude hare hakkunde leyɗeele haa teeŋti noon e ɓiɓɓe yumma hoɗdiiɓe. Ko refti heen kadi, hare nde yani ko hakkunde waasɓe. Kala ko fotnoo waɗeede e geɗe nafooje ngam naftude leyɗeele ɗe, huccintee ko e kaɓirɗe boomooje, mbooma leyɗeele ɗe.
O yiydi, kanko Tomaa sankara, ko adii fof e Haari Sonngo, caggal ɗuum e won e ofiseeji, ɓe cari kaayiton ceyfitoowon hare nde. Oon sahaa o anndondiraani tawo e Belees Kompaawore.
Ganndondiral hakkunde Tomaa Sankara e Belees Kompaawore fuɗɗii ko e wuro Rabaa laamorgo leydi Marok to ɓe ngarnoo ɓeydude jaŋde kon fayti e diwgol. Ɓe kawriti e wuro Rabaa ngo ko e hitaande 1978. Ɓe ngondii e suudu wooturu lebbi joy haa ndawdi e naange: siilo haa duujal( samwiyee haa mee).
Ko kamɓe njahdata, ñaamdata kadi leldotoo ɗo gootel. Gila ndeen ɓe ceertaani so wonaa ñalnde…
Ciftinen banndiraaɓe wonde Belees Kompawoore ko miñi mum Sankara to bannge duuɓi. Ko gorko jeeɓatnooɗo Tomaa, jiɗnooɗo ɗum kaaɗtudi. O heɓi bakkaalori makko ko e hitaande 1973 e wuro Wagadugu. Caggal ɗuum, o yahi ɓeydoyde jaŋde to duɗal ofiseeji wuro Yaawunnde, laamorgo leydi Kameruun. O arti ko e hitaande 1975.
Caggal gummitagol Tomaa e Belees to Maruk, Alla waɗtidi ɓe, kamɓe ɗiɗo fof, e nokku gooto, eɓe njanngina ɗoon ko fayti e diwgol. Ngoon wuro wiyetee ko Poo. Ngo woni ko bannge worgo, 147 kilomeeteer wonande Wagadugu, 18 km wonande keerol maɓɓe e leydi Gaana. Ko duɗal konunkooɓe woni ɗoon. Ardinoo ngal ko Tomaa, gila ɓe njahaani tawo Maruk. Nde ɓe ngarti nde ne, ko kanko kadi woni mawɗo, Belees sukki mo. Belees wonaano neɗɗo dawriyanke. Ko Sankara naatni mo heen.
Poo ko nokku toɓeteeɗo kaaɗtudi. E nder hitaande, eɓe tonnga fotde 900 millimeeteer ndiyam. Ko nokku kadi ɗo kullon njeñata: ñiibi, barooɗe, cewɗi, pobbi, ekn…
Ɗuum fof e wayde noon so ceeɗu naatii, wuro Poo ngo ena saɗa ndiyam. Wonaa nde njiɗɗaa fof njarataa, wonaa kadi nde njiɗɗaa fof loototoɗaa. Wurankooɓe ɓe, ko maa taƴa subaka fof e Alla jolɗe, nde ndaña ndiyam. Konunkooɓe ɓe e koye mumen ena tini rafi ndiyam ɗam. Waɗi sahaa gooto, hay ko filtatnoo e ndiyam natti yiyeede. Hay ko ena sooɗee ko maa ɓulnee.
Liyetnaa Sankara haaɓi no ɓe nguurdi nii, joli e werlaa mum, yooɓii yimɓe e kaɓirɗe, fayi Wagadugu. Ndeen o yettiima, o fayi to yeeyirde masiŋaaji pooɗooji ndiyam. O yeeytii heen gooto, o wiyi yo o tonngane njaru mum e kaayit. O yalti. Hol to o tiindii ? O tiindii ko to gollordu mawɗo leydi ndi hono Seneraal Sanngulee Lamisanaa. Nde o ari haa o fayndii, kanko gooto o tellii, o yahri koyɗe haa o yettii. O tawi deenoowo ena darii e damal, o haalani ɗum haaju makko. Oon haɗi mo ɓennude sabu o aldaa e yamiroore.Sankara finni haa ɓurti, wiyi mo: so a woppaani mi naat mi, kala ko waawi arde heen ko aan roondi.
Oon waynitii mawɗo mum, telefoŋaaji njokkondiri haa yettoyii to mawɗo leydi. Seneraal Sanngulee Lamisanaa yamiri yo ɓe ngoppu mo, o ɓenna. Nii woni o woppi Tomaa ɓenni. Sankara yettii, wiyi e gollordu he corok ! O hanngaani baafal kadi o salminaani, o liɓi ngol konngol e noppi mawɗo leydi ndi: Ko a Seneraal, miin ko mi liyetnaa. Ɗum firti enen ɗiɗo fof ko en ofiseeji.
Mboɗo wondi e yimɓe ngalaa hay toɓɓere ndiyam ko njari. Mboɗo yiɗi masiŋ pooɗoowo ndiyam, njaru mum nani, yoɓ.
Sanngulee Lamisanaa yoɓi haa ɓurti haa ɓe ndañti heen coodgu jamɗe lomtinirɗe( pièces de rechange), caggal nde naamndii mo so tawii alaa ko heddii. Tomaa wiyi mo ko ɗuum tan wonnoo koyɗe mum. Ko nii Poonaaɓe, konunkooɓe e siwil en jeyaaɓe ɗoon ɓe, keɓiri masiŋ. Ɓe ngasanaa boyli, ɓe ndañi ndiyam nduumiɗam.
Belees Kompaawore, nde lomtii mo e duɗal Poo ngal e hitaande 1981, yamiri yo konunkooɓe ɓe mooftat e njoɓdi mumen hay so ko seeɗa. O ɗaɓɓiri gooto fof nde udditta faawru to booñ ngowaari ‘’ caisse d’épargne ‘’, mbele ɗoon e duuɓi ɗiɗi, gooto fof ena daña soodde hay so daabayel, ko wayi o moto walla e ko nanndi heen. Ndeen ɓe mbaɗii noon, konunkooɓe heddiiɓe ɓe mbaɗti miijaade wonde konunkooɓe Poo ko ko pawaa e dow mumen to batte njoɓdi.
E oon sahaa, Burkinaa Fasoo woodaani tawo. Ɗum woni leydi ndi wiyetee tawo ko Hot Woltaa kono pelle dawriyankooje jowanooɗe ɗe, mbellitaama gila e lewru deesaamburu hitaande 1977. Addunoo ɗum ko toɗɗiteede Sanngulee Lamisanaa e ardorde laamu he. O toɗɗitaama kono booñuuji ɗi hay ɗigo-ɗigo walla uurngol kaalis alaa e mumen. Lewre yooro kadi to bannge mum nana ɓeydii yaha yaajde. O laamiima ko ena abboyoo e duuɓi sappo e joy daal kono alaa fof ko waylii e ngonka leydi ndi. Ko ɗuum addani konunkooɓe ɓe e gardagol Saay Serboo liɓde laamu makko, ñalnde 25 lewru noowaamburu hitaande 1980. Ko ɗoo woni peeñgol Tomaa Sankara.
Nde Kolonel Say Serboo heɓti laamu, tafi goomu konunkooɓe ngam heɓɓitaade e ƴellitde ngenndi ndi. Nguun goomu noon toɗɗii tan ko huunde e konunkooɓe. Ofiseeji tokoosi ɗi fof ena ɗeɓi ɗaweede heen. Caggal ɗuum, Kolonel Say Serboo yuurnitii, sosti goomu ngoɗngu ngu Diisnondiral Konunkaagu Ngenndi. Nguun noon noddi ko kala gardiiɗo konunkooɓe. Tomaa Sankara e Haari Sonngo ko e goomu he njeyaa.
Daraaki, Tomaa Sankara, sabu peertugol mum hakkille e juumtugol mum miijo, suɓaa koolaaɗo goomu to ardorde leydi, halfinaa kadi caaktirɗe kabaaru.
Sankara alaa ɓurnaare. Ko kanko e konunkoɓe makko ñaamdata, pijdata karte walla fuku. Ko kanko kadi hoɗanta diɗɗal naalankooɓe wuro Poo ngo. Won e sahaaji, so luural yanii hakkunde makko e mo les makko, ko semmbeeji maɓɓe ɓe ñaawirta kono wonaa to bannge nehdi konunkaagu. Omo nanondiri e ɓe o ardii ɓe haa ko foti alaa. Ko ɗuum saabii nde o toɗɗaa yo o won koolaaɗo laamu, o salinooma ko juuti. O wiyi: Miin ko mi konunke. Alaa ko mbaawmi wonde so wonaa konunke. Hay dara alaa ko nganndu mi e laamu, hay dara alaa ko nganndu mi e dawrugol.
Kolonel Say Serboo wiyi yawii ooɗoon hujja sabu garal makko e laamu he jogii ko mbaydi konunkeeri, ndi laawol rokkaani mo riiwtude walla wappaade. Nii woni Tomaa Sankara ɗooftii, ari e hoolordu laamu e lewru colte maa mbiyen feebiriyee e hitaande 1981. Ko nii addani Belees Kompaawore lomtaade mo e ɗowgol duɗal konunkooɓe Poo.
E batu maɓɓe ngadanu, kanko Tomaa Sankara, o holliri wutte mo o ɓoornii. Batu ngu noon, ciftinen banndiraaɓe, ko batu jaagorɗe wonnoo. Ñalnde heen o ardi ko welo. O rokkaa hoɗorde fotnde e jimme makko, o salii, o ƴeewi nde les mum, o hoɗi heen. O yaltinanaa oto keso pul mo jaagorgal fotnoo jogaade hono no jaagorɗe leydi ndi fof, o salii oon kadi. O wiyi kanta mo o joginoo o, tawi so ena huɓɓee ko maa yerƴee, ɓurani mo. yoga heen ñiŋi mo, ñiŋri mo kaanɗoon ngonka, nde tawnoo naŋtoraaki e laamu he so wonaa mbele ena ndoolna walla mbele ena keewa kaalis.
E dow njoɓdi makko kapitenaagal, kanko Tomaa Sankara, omo heɓa kadi 60.000 mbuuɗu hakke ko o woni jaagorgal ko. So o yaltii kadi leydi, tawi ko e haaju laamu, ñalawma fof omo jogii 4000 mbuuɗu, ko jiidaa e kaalis mo o rokketee yo o reentoro. Sankara, ɗum ena heewri ɗum, haa ena wiya ko bonannde, jaagorɗe keddiiɗe ɗe, kañumen njondinaaki, ena njawa nde tawnoo woni e miijooji mumen ko faggaade gila sawru mbawgu waklitaaki tawra ɗumen juuɗe ɓole. Ɗum nanngi Sankara kaawisi e mettere no ɓiyi leydi darortoo jamma e ñalawma, ena nodda ɓamtaare leydi tawa miijo mum ko bonnude ngalu leydi. Gooto fof ena wasoo ɓurii heddiiɓe ɓe heewde galleeji walla geɗe goɗɗe paggorɗe maa naattinooje ngalu tawi nguun ngalu keɓraangu ɗiin galleeji walla ɗeen geɗe hesaa ko e keeceeje miskineeɓe walla leñol ngol no diidorinoo.
Ko ɗum waɗi hono maayo Muhum eɓɓanoongo golleede haa yettoyoo Kuudugu e Wagadugu, laŋde. Huufatnoo golle ɗe to bannge ngalu ko Almaañnaaɓe e yantondirde e Booñ Winndereyanke, mo ɓe mbiyata e ɗemngal farayse ‘’BanŋueMondiale “.
Ngalu ɗaminanoongu maa gasnu golle ɗe fof ko miliyaaruuji tati mbuuɗu doŋ.
Kono goomu ngardinoongu golle ɗe, Alla e huuñɗude e yiɗde sirde heen, ɓetoyi haa woni miliyaaruuji 14. Nde wonnoo ko diwi heewde fof rufat, ɗum ɓurtii no feewi, eɓɓoore nde haayti wonde. Ko noon kadi uddo eɓɓanooongo e diiwaan Sanematennga bullorinoo. Kaalis yaltinaama, huutoraama kono uddo haa jooni yiyaaka tawo. Ko hono noon balle nguura gumminooɗe to leydi Kanadaa e to Makka, njahri. Balle ɗe taƴaa ko hakkunde kaggu-laaɗe Lome to leydi Togo e to ɗe paynoo to: Wagadugu walla Boobo Julasoo. Ɗe njiytoyaa ko to jehre laggu-laggu.
Kaan ngonka no waynoo haaɓnaade nii fof, Kolonel Say Serboo yantini heen mawnikinaare. O natti diisnondirde e pelle dawriyankeeje, o haɗti geroo, o lanki laamu ngu. Tomaa Sankara ne, ɓernde nde feɗɗi, o sunii heen no feewi. Ngam saaktude ɗee geɗe cewɗe baɗeteeɗe, o tonngiti jaaynirɗe, o welliti saaktooɓe kabaruuji, o yamiri ɗumen yo cunno, caakta ko njiyti ko. No o yiɗirnoo nii kadi yahraani noon. Nii woni e lewru duujal walla mbiyen mee e hitaande 1982, o felliti ɓooraade e golle makko, caggal nde o waɗi ɓataake e mawɗo leydi ndi. Ɓataake o, ko ngam tintinde mawɗo leydi ndi e Goomu Diisnondiral Konunkooɓe Ngenndi, miijo makko ngo. Caggal nde o ɓoorii e golle makko, Haari Sonngo e kapiteen Belees Kompaawore njalti kañumen ne. Haalooɓe Pulaar mbiyi: So neɗɗo yiɗii warde rawaandu mum, fawa e dow mum sayo.
Say Serboo nde yiɗnoo heɓde mo, wiyi ɓooragol makko ngol rewaani laawol sabu kañum tinaani, tawi ena anndaa ɓataake huccinaama e mum. Sankara nanngaa, galaŋuuji mum fof keɓtaa ngam yamminde ɗum, caggal ɗuum o sokoyaa to wuro wiyeteengo Deedugu. O sokaama e ngooɗoo wuro fotde lebbi jeegom. Caggal nde o nanngaa sehilaaɓe makko ne nanngaa: Linngani e Kompaawore.
Njaay Saydu Aamadu


text:
No RFI nanngirtee ?
Heddo seŋaade e RFI
E taransistoor walla rajoo Hi-Finanngugol Ferekansiiji FM e OM wondude
e ordinateerHeɗagol RFI e nder webre rewrude RFI.fr, lowe goɗɗe wano livestation, liveradio.fr e pleyaaji ɗuuɗɗi wano iTunes.
E rajoo Wi-Finaftorgol Taskaramji RFI ko laaɓi sanne wondude e rewrude e internet, postuuji Liveradio, Sagem, Phoenix...
Aplikasiyonjingam heɗaade ko laaɓi sanne e yooɓaade RFI kala to ngonɗaa.
RFI wonande iPhone e iPadAplikasiyon RFI Pure Radio e ɗemɗe 16. Aawtagol ko aldaa e njoɓdi
RFI Aawtagol ko aldaa e njoɓdi
RFI wonande smartophones e alluhoy AndroidRFI Aawtagol ko aldaa e njoɓdi
-
Noddirgel cinndel maa tabitungel
Nder Afirik wondude e Orange
- Kamerun: fiyu 9000
- Koddiwaar: fiyu 734
- Niijeer: fiyu 734
- Maali : fiyu 37 433
- Senegaal: fiyu 201 201
- Ndenndaandi Santarafirik: fiyu 734
Dowlaaji Dentuɗi (USA) wondude e Audionow
- Heɗagol RfI e guurol: fiyu (832) 493-5399
- Heɗagol kabaruuji RFI kesi ɗin: fiyu (832) 225-5398
- Heɗagol RFI Afirik e guurol, maaɗum suɗoɗaa ko yiɗɗaa: fiyu (213) 493-0290
-
- Si hiɗa yiɗi humpitaade ko ɓeydii, yahu to hello amen maa jokkondiraa e amen


text:
Burkina Faso: Caɗeele humondirɗe e ngurdam doguɓe ɗii fitinaaji
Saakitaama ñannde :
Hannde e alarba, ñannde 9 lewru 6ɓuru 2021 ka yewtere men On Tottaama Konngol, on hollii miijooji mon ko faatii e ngurɗam doguɓe hare e ca’e Burkina Faso fattoyii e ca’e goɗɗe. Wano egguɓe Solhan fattii Seeba, Doori... Ko honno hooreeɓe leydi ndin haani wallitorde ɓee fattiyankooɓe ?
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Gine
Gine (e Fulfulde Maasina, Lagine; e faransiire République de Guinée) ko leydi e Afirik Hirnaangeeri. Hindi kernidi e leyɗe ɗee ɗoo: Sarliyon, Labiriyaa, Koddiwaar, Maali, Senegal e Gine-Bisaawo. Noone laamu mayri ko ndenndaandi (ko wi'etee kadi repibliiki). Hooreejo leydi ndin ko Lansana Konte innetee, Hooreejo guwerneman maa Permiyee Ministir on laatii Lansana Kuyaate gila lewru fabraa'ilu 2007 (caggal murtital jamaa on) haa 20 maayuhu 2008. On tuma Persidan Lansana Konte itti Kuyaate watti Ahmadu Tijjaani Suwaare.
Kapital ngal, e maanaa laamorde nden, ko Konaakiri, ca'e mawɗe go'o ko wano Kinndiyaa, Maamun, Labe, Kankan, Zerekore ekn. Mbertudi ndin ko 250.158 km², jamaa on no yona miliyonji 11,5 (2014) haa sappo (anndaaka tigi tigi sabu ko ɗuuɗi e ɓiɓɓe Gine ɓen dogii leydi mun ndin). Gine laatino kalfaandi Faransi ittude 1898 (hitaande nanngegol Almaami Saamori Tuuree) haa nyannde 2 ottoombur 1958, nyalaande hettaare Gine nden. Hooreejo leydi arano on ko Ahmed Seeku Tuuree (1922-1984). Ɗemngal laamu ngal ko faransi, ɗemɗe leƴƴi leydi ndin ko Sooso, Pular, Maninka, Kisi, Tooma, Berse, Konyagi, Basari, Bajaranke, Baagaa, Lanndumaa ekn. kono ko ɗemɗe tati arane ɗen ɓuretee haaleede. Gine hino tawaa e kawtite leyɗe wano ONU, CEDEAO, UA.
GINE KONAAKIRI: Maanditaare Jaambareeɓe men...Edit
Maanditaare (anniversary) fayɓe waranooɓe nyannde 22 Siilo ɓen ɓadtike. Taw si woodii ko waylii gila Lansana Kuyaate toɗɗaa hooreejo jaagorɓe ɓaawo nde teemeɗɗe fayɓe waraa, waɗtaa haako nyaayaako? Gila Gine heɓti jeytaare e hitaande 1958, Seeku Tuuree laamii, Ginenaaɓe woowti toonyeede waree, tawa hay huunde suusaa ŋaanyaade. Seeku Tuuree wari ko wari koo fow, ɓurɓe ɓee ko Fulɓe toonyanoo waraa, gila annduɓe rewi e marɓe faa e kelɗuɓe buy o wari, haa hannde huunde hinyaaka, lirnyitaaka sakko goɗɗo nyaawee, maaɗum toonyaaɓe yoɓitee… Gila Lansana Konte ƴetti laamu e hitaande 1984, kanko kadi o warii o toonyii Ginenaaɓe heewɓe, fiikala (although) buy yejjitiino, walla yejinkinike. O lancii cuuɗi e koɗanɗe teemeɗɗe Fulɓe e nder Konaakiri, o raɗike buy e leyɗeele mum’en, tawa haa jooni huunde haalaaka… E lewru Korse (June), 2006, o imminiino koninkooɓe makko, ɓe warii seppooɓe cappanɗe, hay huunde haalaaka fii ɗum ɗoo kadi…Awa hay gooto nyaawaaka. Nde 22 Siilo (january), ndee ɗoo hitaande fewndiinde, koninkooɓe Konte fellii warii hedde 230 fayɓe seppooɓe, haa jooni bonnuɓe rewnaaka e laawol, tiindinee nunɗal… Taw si ɗum ɗoo fow accirte nih, jam waaloo talloo?
Hinyere (inɓestigation) eɓɓanoonde waɗeede fii koninkooɓe fellunooɓe wari seppooɓe ɓen, e lewru Korse, 2006, kam e lewru Siilo, 2007, rewna ɓe e laawol, nyaawa ɓe, maaɗum ɓe tiindoo nunɗal, haa jooni ko ko porɗi, sabu laabiyankooɓe (lawyers) ɓee wenngii tawtoreede maɓɓe e hinyere ndee. Baale fotdeeji (rights groups) no ɗaɓɓira balle cenɗe fow fii heɓtande toonyaaɓe ɓen nunɗal.
Goomu hinyooɓe ko yowitii e ngee toonyannge toɗɗanooma gila e lewru Duujal (May), ka batirdu (parliament), kono haa jooni ɓe woondinaaka sakko ɓe fuɗɗoo golle. "Men jogaaki yaakaare mawnde e nguu goomu, wonde ngu yaltinanay men njeytudi moƴƴiri", Cerno Maaju Soh, Hooreejo Waalde Ginenaaɓe fii Fotdeeji Neɗɗo (OGDH), holli ɗum IRIN, lewru ɓennundu.
"No woodi hakkunde bonnuɓe ɓee, yimɓe welduɓe e ɓee wonɓe ka laamu, ko ɗum waɗi hino saɗti fota yo nunɗal ngal gollir no haahiri non," o ɓeyditi. Hari OGDH hino saatii yiidugol e baale fotdeeji goo, nyannde 25 Jolal (Noɓember) "fii eɓɓugol fehre lomtotoonde goo e haɓagol toonyannge ngee", o wii. "Si tawii men waawaali heɓugol ɗoo nunɗal, men yi’ay ko men waawata waɗde, menen e gollideteeɓe amen winndereyankeeɓe ɓee, fii addugol bonnuɓe ɓee ka nunɗal," o wii. Goomu hinyooɓe nguu no halfinanoo tefugol annda fii maayeele waɗɗe ka fuɗɗode hitaande ɗoo, ko non kadi fii ɗeya waɗnooɗe e lewru Korse 2006. Hooreejo Jaagorɓe Lansana Kuyaate, inniino terɗe goomu nguu, e lewru Yarkomaa (Oktober), kono gila ndeen hay fus waɗaaka. Himo lutti e wi’ugol, goomu nguu no waggiɗi taho, ko keccel. Yeewtudugol e koohooɓe laamu nguu kam, fii nduu muraadu jooni wontiino ko toŋaa. IRIN wii.
Jooni non, laabiyankooɓe (lawyers) fotnooɓe jeyeede ka goomu (comission) ɓee dartinii tawtoreede maɓɓe heen, ɗum ko fii hollugol tikkere maɓɓe e ko wi’etee jalkite koninkooɓe e cokkooɓe feewde e koohooɓe nunɗal ngal. "E nder Gine, koninkooɓe ɓee e cokkooɓe ɓee fow no e dow yuɓɓo nunɗal (judicial system) nagl", Buubakar Soh, Hooreejo Kawtal Laabiyankooɓe Gine yewti IRIN. "Laabiyanke en e nyaawooɓe ndii leydi hino yawaa haa ɓurti, ko maa dartinen ngun jikku" , o wii. Laabiyanke en fow hino e nder tikkere (strike) gila e fuɗɗode lewru Yarkomaa/October, fewndo cokkooɓe (poliisiiɓe) ɓee nanngi gooto e maɓɓe soki, tawi himo yahnoo ka kaso yi’oygol walleteeɗo makko goo jaggaaɗo.
"Tuma kala, cemmbe kisal ɗee no kammbana men, yenna men, yana e amen", Md. Buubakar Soh yewti IRIN. "So men waawaali rewnugol ɓee ɗoo e laawol, haray pellet goomu hinyooɓe nguu waɗataa ko kelɗi hella ka addugol ɓen koninkooɓe ɓurɓe darnde, waruɓe seppooɓe, fii tiindagol nunɗal", o ɓeyditi. Mammadu Jan Jallo mo minyo mum fellanoo nyannde 22 Siilo, ka seppuru, haalani IRIN wonde: " Muraaɗi kaanay si tawii men heɓaali ko men piirani (haɓani) koo" . Minyo makko, Aamadu Wuuri Jallo, suka mo duuɓi 16 fellanooma fewndo koninkooɓe Konte ɓee udditi yiite e seppooɓe, e lewru Siilo ndee ɗoo hitaande. Ko maanditaare aranere nden woni e arude nih, gila haftaare (uprising) ndee waɗi. Reenooɓe (obserɓers) hino maapii, si tawii ko yoni gollaaka fii nootagol ko ngenndiyankooɓe ɓee hawtaninoo koo, maaɗum addugol bonnunooɓe ɓen ka nunɗal, fii seppooɓe ɓe ɓe tewinoo pas ɓe wari ɓen, si hay fus waɗaaka, hino hulaa wota leydi ndii fettu kadi.
Wonande mawniraawo Aamadu Wuuri on, Mammadu Jam Jallo, e buy e warananooɓe maaɗum daraniiɓe nunɗal e wellitaare e nder winndere ndee, ɓeen waranooɓe maayaali mehre. E fillaandu makko kanko Aamadu Wuuri, ndu o fillanii IRIN, o wii: " Nyannde 22 Siilo minyo am oo yaltuno seppoyde. O fellaa laabi ɗiɗi, ka wecco (beccal) makko e ka hoƴƴudu. Tawi (hari) himo etaade dogugol koninkooɓe ɓen, ko on saati ɓe felli mo.
"Fewndo ɗoo, en wi’ataa ɓen maayno mehre, (kanko e hedde 230 waraaɓe goo). Maayde maɓɓe ndee addanii men toɗɗagol hooreejo jaagorɓe keso. Jooni, si men heɓaali kuulanɗe ɗe men haɓani, men piirani ɗen, taway (haray) men jamfike ɓe.
"Yimɓe ɓee yiɗi ko waylaare –ɗum ko ko hitti e leydi ndii. Ginenaaɓe tampii ko ɓurti, gila ko neeɓi, haa yawtii keerol, gila Gine heɓi jeytaare. Himen hoɗi ɗoo (Hamdallaahi…) e niɓere. Ndaygu e ndiyam hino saɗi, saɗti heɓotaako.
"Ndaygu heɓike seeɗa, gila hooreejo jaagorɗe keso o toɗɗaa, ɓuri ka wonnoo ɗon law, ado o laamaade, ndiyam kadi heɓike seeɗa e nokkuure ndee (Hamdallaahi). Aran nun, men wonayno yontere maa jonte ɗiɗi tawa hay sintere yaltaali e pompiiji ɗin. Ko maa men sabboo e poccol (saffewol) ko yonata jamɗe (leereeji) ɗuuɗɗe e woyndu wooturu, maa pompiiru wooturu, tawa ko yahugol ka ɓuri 500 meeter woɗɗude, wonaa hay fus si wonaa hebbingol loonde wootere. Jooni, himen heɓa ndiyam pompi balɗe ɗiɗi haa tati e nder yontere, nyalaande wootere no ɓisoo (ɓiloo) hakkunde mum.
"Muraaɗi kaanay kas kadi si tawii men heɓaali ko men piirani koo, ɗum le ko kelɗingol noone nguurndam amen ɗam.
"Men waɗii nyalaaɗe mawningol musidɓe amen waraaɓe ɓee, e nder ndee ɗoo nokkuure (Hamdallaahi), ɗum fow ko fii teddingol wonkiiji maɓɓe ɗin, e ɓanngingol wonde fiikala ɓe wondaa e amen hannde, men yejjitataa ɓe haa cay, sibu ɓe maayaali mehre, ɓe maayanii muraadu ndu nunɗal –ɗum ko fii haɓangol fotdeeji amen ɗii. 22 Siilo, heddoto wonde nyalaande nde yejjitetaake wonande sukaaɓe Gine ɓen fow.
"Men yuɓɓinay cofte pineyankooje (cultural eɓents) fii tokkitagol e teddino ɓeen jaambareeɓe waraaɓe.
"Nguu goomu hinyooɓe wonande jaambareeɓe ɓe koninkooɓe wari ɓen, ko maa ngu ɗaɓɓita ɓee fawtiiɓe ɗii wonkiiji musidɓe amen ɓee. Hiɓe haani jaggeede, nyaawee ɓe leɓtee, haa tawa kuuɗe waaɗe nih, wontaa waɗtu, bone waaɗe nii bonnetaake e nder, wonaa Gine tun, kono ko e nder leyɗe duunde Afriki ndee fow. "Ko maa renndo winndere ngoo faama wonde hino hitti sanne nde ɓe ndaarata, wonaa tun fii sukaaɓe waraaɓe ɓen, kono ko yo ɓe ndaaru kadi fewndaare sukaaɓe Gine acciraaɓe ɓaawo ɓen fof. Ko maa tun laamu ngun wallitoo sukaaɓe ɓen fii heblanagol mawuuri (future) maɓɓe ndii.
"Gine udditii gite mum ɗen. Ginenaaɓe jooni no anndi holno ɓe waɗirta haa daaɗe maɓɓe ɗen nanee, maaɗum no ɓe piirirta fii heɓtugol fotdeeji maɓɓe ɗin." Honɗum woni ndun seppuru kuuɓal Siilo 22, e sabuuji (dunyooji) mayru? En yewtay ɗum e winndannde men aroore, ngam hindu yoni ko fillee haa lutta, e nder daartol men enen ɓaleeɓe, wonaa Ginenaaɓe tun. Yo Alla ɓeydan en jam e deeƴere.


text:
Ñalnde talaata 27 mee 2009, Mammadu Tañjaa, hooreejo leydi Niiseer, fusii parlemaa leydi mum. Ɗumɗoon ko caggal nde Diiso Doosɗe (Conseil Constitutionnel) riiwti ɗaɓɓaande makko juɓɓingol referaandoom mbele omo ɓeyda manndaa makko. Diiso ngo jaabtii mo ko ñalnde 25 mee, wonde ɗuum aamnotaako.
Eɗen ciftina tan, o laamiima duuɓi sappo (manndaaji ɗiɗi). Ooɗoo manndaa battano fotnoo joofde ko ñalnde 22 desammbar 2009.
Hol ko addani Mammadu Tañnjaa miijaade ɗuum ?
Gila o toɗɗaa e hitaande 1999 laawol ɗiɗmol, Mammadu huninooma memataa Doosɗe leydi ndi, tee ma o woppu laamu so ooɗoo manndaa joofii, hono no doosɗe leydi ɗe mbiyri nii.
Nde Nikolaa Sarkosi yillii leydi Niiseer e lewru mars 2009, o reftiino heen. Kono ko ndeen o fuɗɗii naatnude sikkeeji e hakkillaaji yimɓe sibu o wiyi omo waawi «heɗaade ɓesngu ngu» so tawii ɗaɓɓirii mo heddaade e laamu duuɓi tati garooji ɗi, mbele omo waawa joofnude eɓɓaaɗe o fuɗɗinoo ɗe.
Ñalnde 8 mee, guwarnama makko habri wonde referaandoom ina foti yuɓɓineede ngam lelnugol doosɗe leydi kese ɗe ndottataa manndaaji laamu ngu. Ɗum jibini dille mawɗe, sibu denndaangal luulngo ngo, yanti e huunde e partiiji gonduɗi e laamu he njuɓɓinbiino dental mawngal ɗo Ñaamee ɗo ngam suurtude « oo kuudetaa ». Caggal ɗum ko mawɓe Cedeao njeertini Mammadu Tañjaa e ko wiyata ina waɗa ko. Kono o faalaaka ɗum fof. Ko ɗum tagi depiteeji ɗi yettinde haala ka to Diiso doosɗe. Ngoon diiso wiyi wonde ko Tañjaa eɓɓi ko, tuugaaki e doosɗe. Alaa ko o jaabtorii ɗum so wonaa fusde asammbele leydi ndi.
Ñalnde 5 suwee batu hilifaaɓe toɗɗii ñalawma 4 ut o yo won ñalawma woote referaandoom dagnoowo cosgol « doosɗe leydi kese » mbele Mammadu Tañjaa ina waawa heddaade e laamu caggal nde manndaa mum joofi.
Ñalnde aljumaa 12 suwee 2009, Diiso Doosɗe (Conseil contitutionnel) leydi Niiseer yaltinii kuulal biyowal wonde referanndum mo Mammadu Tanjaa yiɗi yuɓɓinde oo dagaaki, ina luulndii doosɗe leydi ndi. E nder ɗuum, dekere mo o yaltinnoo ngam yuɓɓinde ɗeen woote, niilii. Eɗen mbaawi wiyde wonde partiiji luulndo kam e pelle renndo Niiseer ndañii ɗo poolgu mawngu, sibu ko kamɓe ngullitinoo to Diiso Doosɗe to. Diiso doosɗe noon woni njuɓɓudi ñaawoore ɓurndi toowde e leydi ndi, ina waɗɗii hoorejo lydi ɗooftaaɗe jamirooje mayre.
Miijo yimɓe Mammadu Tañjaa wonnoo ko « jokkande » manndaa makko ɗiɗmo o duuɓi tati goɗɗi : ɗum ko feere ngam woomaade doosɗe leydi. Ngoon miijo roŋki ɓennude. Ɗum addani ɓe miijaade waylude doosɗe ɗe, kono renndo leydi ndi kam e partiiji politik e ñaawoore leydi ndi kala calii ɗuum. Ɗum jiidaa e ñiŋooje ummoriiɗe caggal leydi, haa teeŋti noon e Amerik e Canada. Ko ɗum addaanoo kadi Dente senndiikaaji jeeɗiɗi gonɗe e leydi he, noddude gerew ñalnde 18 suwee ngam waawnude Mammadu Tañjaa woppude ndee feere.
Heddinoo ko anndude hol feere woɗnde Tañjaa jogori huutoraade ngam heddaade e laamu. Hannde 27/06/09, ndeen feere anndaama : Mammadu Tañnjaa fellitii “laamoraade jamirooje” woni o teskaaki ko Diiso doosɗe haali ko, o huccana yuɓɓinde referaandoom mbele omo jokka ardaade leydi ndi duuɓi tati payɗi. Ko laaɓi tan, ko Afrik hirnaange, gila tan kuudetaa 6 ut 2008 e Muritani, woni ko e iiñcuru mawndu : iiñcuru kuudetaaji. Kuudetaaji e mbaydiiji kala : doole konu to Muritani, Gine Bisaaw, Gine Konaakiri, Madagaskaar, walla jiilyiilte doosɗe leydi.
Bookara Aamadu Bah


text:
Yewtere udditanaande on ngam waawon okkude miijooji mon e kabaaruuji jolɗi e nder yontere ndee
Saakitaama ñannde :
Hannde aljuma25lewru 6ɓuru 2021. ka yewtere men On Tottaama Konngol, on holluno miijooji mon ko yowitii e kabaruuji fewndiiɗi e ɓaŋŋeeji ɗin fow. Heɗoɗee jeewte waɗaaɗe e miijooji jolɗi oo taskaram On Tottaama Konngol. So tawii hiɗon yiiɗi tawtoreede e jeewte ɗen, neldee ji'anɗe mon e dow tonngoode WhatsApp.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
FACT ko Maalde ngam Lomtondiral e Nanondiral nder Caad (Front pour l’Alternance et la Concorde au Tchad). Semmbeeji FACT ummorii ko worgo Libiya, ɓe tuddini nder Kaaƴe Tibesti. Ɓe puɗɗii toon nanngondirde e konu leydi Caad… aɓe njaha haa ɓe njettii wuro Maaw nder diiwaan Kanem. Bannge hirnaange leydi ndii, woɗɗaani keerol Nijeer. Hakkunde Maaw e Njamena ko hedde kilooji 300 pawɗi. Gila ɓe njalti Kaaƴe Tibesti hedde 11 abiril 2021, fayndaare maɓɓe wonnoo ko yettaade Njamena, ɓe liɓa laamu Idiriis Debi Itno.
Hade maɓɓe yettaade Maaw, tawi konu Caad jaɓɓoyiima ɓe. Ɓe nanngondiri cili keewɗi, FACT ina hawa. Maayɓe keewii baŋ-yoo-baŋ. Kono e wiyde seedeeji nanngondire ɗee, FACT addi tan ko seeɗa e soofaaji mum, hedde 700 soofaa. Ko ɓuri heewde koo anndaaka to ngoni. Hade maɓɓe naatde Kanem, ɓe peƴtii, ɓe iwri rewo beƴ, ɓeya ngardi hirnaange.
Ko ɓuri heewde e semmbeeji FACT ko Caadnaaɓe ɓe leñol Goraan, leñol Hisen Haabere. Idiris Debi noon jeyaa ko e leñol Zagwa en. Ko e 2016 biyeteeɗo Mahamat Mahdi Aali sosi nde to wuro Tanwa, woyla ceɓɓitiiɗo Caad. Ko caggal peƴtooru ɓe njalti UFDD (Union des forces pour la démocratie et le développement – Dental Doole Demokarasi e Ƴellitaare-), dental ngal Mahamat Nuuri ardinoo. Oo Nuuri jeyaa ko e luulndiiɓe Idiriis Debi, o jooɗinoo ko worgo Libiya nder diiwaan Fesaan. Konngol maɓɓe jeeyngal wonnoo ko « Ƴiiƴiiɓe beyuwe njaltat, yoo wuur Afiri ». Bees senngo Misrata to Libiya ittani mo geɗal, ko ɗuum jibini ceeral UFDD mo Mahamat Nuuri e FACT mo Mahamat Mahdi.
FACT ina jogii fotde tuddule tati nder Libiya to gure Jebel Sawda e to Al-Jufraa e to Dulaki. Tuddunde maɓɓe ɓurnde himmude nder Caad woni ko to wuro Tanwa, sara keerol Libiya.
Nde ɓe njooɗii nder Libiya ndeث, FACT naatii nder kareeli hakkunde Libinaaɓe. Ɓe keedani Misrata kaɓatnooɗo e Dowla Islaam e ANL (Armée Nationale Libiyenne – Konu Ngenndi Libiya – mo Seneraal Haftar. Ko ɗuum addannoo Seneraal Haftar “ bommbude ‘ tuddule maɓɓe to Dulaki (2014), e Jebel Sawda (2016), e Al Jufarah (2016).
Kono, ñalnde 18 Siilo (Saawiyee) 2017, laamu Farayse ummanii sokde kala jeyi ngalu Mahmat Mahdi Ali, mawɗo FACT joginoo caggal leydi Caad. Ɗum yahdi ko e ballal ɓe ngaddani Idiriis Debi Itno. Daliilu maɓɓe caaktaaɗo ko FACT ina wallii « Brigades de défense de Benghazi » – Sete Deeneewo Benghasi – haa yani e boyli petroŋ gonnooɗi Raas Laanuf e Sidira.
Kulol nanngondiral seɓɓitiiɓe e konu Caad
He nder maayirɗe nduu lewru Mbooy, FACT ummi worgo Libiya haa Kaaƴe Tibesti. Ko ina abboo e soofaaji 700 njaaɓani Njamena, ɓe mbiyi anniya maɓɓe ko « nanngude Idiris Debi ». Ɓe ngari haa ɓe payndii wuro Maaw, hedde kilooji 300 Njamena, ɓe pelɓondiri ɗoon e koninkooɓe Caad.
Yimɓe wuro Njamena puɗɗii hulde, ngoni e renndinde ñaamdu, e egguude tiindoo bannge worgo haa nder Kameruun. Tuggude 17 Seeɗto, Idiris Debi yamiri yoo ndeenka wuro Njamena semmbine. Kaɓirde njalti taarii wuro ngoo. Soofaaji keewɗi (ko ɓuri ujunere), tiindii diiwaan Kanem hedde wuro Maaw e gardagol Idiris Debi e hoore mum. Ɓe njaaɓani ko huccondirde e FACT. Ciftoren ko noon o waɗnoo he hitaande maaynde ndee, nde konu makko jaggondiri e seɓɓitiiɓe Bokko Haraam sara weendu Caad.
FACT ne bayyini ndeen ko kam huurii e diiwaan BET (Burgu – Ennedi – Tibesti), jooni reftata heen ko Kanem. Yimɓe kolliti ko “ laamu kiiɗal Idiris Debi yonii, duuɓi 30 ɓurtii ”.
Suɓngooji hooreyaagal baɗnooɗi Caad ñalnde 11 Seeɗto (Abiril) njaltii ñalnde 19. Wiyaa Idiriis Debi dañii 79,32 %. O yaaɓani jooɗaade e jappeere laamu laawol 6ɓol. Duuɓi 30 ko kanko woni ɗoon. Nde wiyaa o hawii, tawi o fokkitanii diiwaan Kanem haɓoyde e FACT. Konu Caad adii nanngondirde e FACT ko ñalnde 17 Seeɗto rewo wuro Maaw, laamaandi diiwaan Kanem.
Njamena fuɗɗiima hulde
Jaayndiyanke Paalga (jaaynirgol Burkina Faso), Useyni Ilbudo, hollitii hare hakkunde maɓɓe waɗii maayɓe banngeeji fof. Kono nde wonnoo FACT naatiraani bannge gooto, ɓe mbeeɓaani haɓde.
Kono mbele aɓe mbaawi yettaade Njamena ? Jaabowol mum ko yeeso. Woƴi hannde Njamenaaɓe ko yiilaade no ndaɗndiri koye mum en. So yahdu yontii joɗnde ko ayiiba. Ɓeydi kulol maɓɓe ko nde laamu Farayse yamiri yimɓe mum wonɓe Njamena nde ndeeƴtata nder wuro hee. Angalteer e USA noon mbiyi yimɓe mum en ko yo njaltu leydi Caad fes. Ɗum ɓeydi kulol Njamenaaɓe.
Macaron wammbi Debi
Jerminaare heewnde ko no Farayse waɗata so FACT faandiima Njamena. Eɗen nganndi konu Farayse ina jogii tuddunnde mawnde nder wuro Njamena, sara boowal piirooje (diwooje). Caggal Ndakaaru e Librewil e Jibuti, ko tuddunde maɓɓe Njamena ɓuri semmbolinnde. Gila Chirac e Hollande e Sarkosi haa yettii Macron, Farayse ina waabi Debi. He duuɓi ɓennuɗi ɗi (2008), ko Farayse faabii Debi nde seɓɓitiiɓe naati Njamena haa njettii jooɗorde hooreyaagal Caad ɗo Debi suuɗinoo. He nder 2019 kadi, konu Farayse “bommbii” seɓɓitiiɓe UFR (« Union des Forces de Résistance » – Dental Doole Jattinaare-) nde ɓe naati wuro ngoo.
Hono no Belee Gudee heewi wiyrude, Hooreeɓe Farayse ko beyuwe, ɓe ngalaa sehilaaɓe sibu ɓe keewi ko “mettaade” (« lécher »), so ɓooyii ɓe “ngoppa” (« lâcher »), wattan fof ko ɓe “calka” (« lyncher »). Ɗuum woni ko o wiyata L3 (Laawuuji 3 e ɗemngal Farayse). Nde wonnoo kadi Debi ko neɗɗo maɓɓe, ɗuum addani mo ɓeydude soofaaji 1 200 nder Saahal.
Yimɓe fof ina nganndi hannde oo, Debi ina heewi tawo nafoore : hannde so Debi yahii, baafal Caad udditaniima seɓɓitiiɓe, ko diiwaan Saahal oo fof udditantoo seɓɓitiiɓe e jihaadiyaankooɓe.
Hayso Farayse yiɗaa mo ne, alaa-e-sago ɓe nangtoo e makko. Hay so leydi Caad laatiima leydi toɓoori sahaa fof seɓɓitiiɓe hono no Debi heɓirnoo, alaa-e-sagel Farayse waaba mo. Hay so Caad laamoraaka peewal e nuunɗal gila to dawrugol e to faggudu haa to renndo, Farayse waawata tan ko heedande Idiris Debi Itno, lammodiiɗo e « Itno » en no ngoorunoo.
Aamadu Malal Gey


text:
Faandu Ndu / Paali Ɗi
Faandu ko
Innde renndinnde
Faandu ina waawi ɓaggeede e fannu
Jaŋde
.
Teelal Faandu ko Faandu, keewal mum ko Paali.
Firo
Huunde wuttiinde, wutte ina waɗa faandu, henndu nder ndiyam waɗata ko faandu faya dow ngam suppitaade.
Ɓeydou firo woɗngo
So luwoowo ñiɓii luwgal mum e eño, ittii, ɗaccata ɗoon ko faandu.
Faandu e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Faandu e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Faandu
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Faandu
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Faandu


text:
Fatimata Tall nantinoowo woni koɗo kabaaruuji yontere
Saakitaama ñannde :
Koɗo men hannde e kaa taskaram Kabaaruji Yontere ko Fatimata Tall, firoowo ɗemɗe e nder batuuji adunayankooji, hooreejo faggorngal jawle bi’eteengal Amorphil Services.E nder taskaram men hannde en njahan Burkina Faso. Ko timmata jihadiyankooɓe nogayon mayii, dakorɗe maɓɓe nayi bonnaama e wolde (hawannde) nde konukooɓe Burkina faso mbaɗi.To Caad, gardiɗo laamu hakkundewu Caad Mahamad Debi waɗi njillu mum ngadanu to Niijeer. O yewtidii e horeejo leydi ndii Mohamed Bazoum.To Koddiwaar gardiiɗo jagorɗe Koddiwaar Patrick Ashi nawaama Faransi. O nawaama altine ngam yurnitaade cellal makko.Hamnde wonude hakkunde Israel e Palestiin waɗii war-hooreeji keewɗi, yimɓe ɓuri teemeɗɗe waraama.Koronawiris, Jonnde haralleeɓe ndee fedde toppitiinde cellal adunaru addi yi’ande mum e no caɗeele humondirɗe e ñawndugol koronawiriis.


text:
Ɗerol Yahuuda
Habaru dow ɗerol ngool
Yahuuda, minyo Iisa *Almasiihu Joomiraawo meeɗen (Matta 13.55 ; Markus 6.3), winndi ɗerol ngool yahde he goonɗinɓe Iisa *Almasiihu. Ko Yahuuda winndi ekkintini goonɗinɓe Iisa *Almasiihu no yahda he ko Piyer winndi nder ɗerol mum ɗiɗaɓol, suura 2 ekkintini kam duu goonɗinɓe Iisa *Almasiihu. Misaali ekkintinooje dow darŋal, pooɗol noppi dow jannginooɓe fewreeɓe (2 Piyer 2.1-16).
Daliila gaɗɗo Yahuuda winndi ɗerol ngool, woni semmbinɗinde goonɗinɓe Iisa *Almasiihu ndaro dow ekkintinooje *lilaaɓe. O winndii ngol duu ngam fooɗude noppi maɓɓe dow fii ekkitinooɓe fewreeɓe, wi'ooɓe kam'en no goonɗinɓe Iisa *Almasiihu. Nder ɗerol ngool, o hollii ɓe duu ko Alla no hiitoto jannginooɓe fewreeɓe ɓee hano no o hiitorii *Kayinu, Balaama, Kora, he ci'e *Sodooma e Gomoora.
Ko winndaa nder ɗerol ngool :
Cannooje (1-2)
Pooɗol noppi goonɗinɓe dow jannginooɓe fewreeɓe (3-16)
Kollitooje (17-23)
Yettoore Alla (24-25)
1
Cannooje
1 Miin Yahuuda, minyo Yakuuba, maccuɗo Iisa *Almasiihu, winndani on, onon ɓe Alla *Baabiraawo hiɗi noddi, onon ɓe Iisa *Almasiihu reeni. 2 Jam, yurmeene e hidde Alla ɓeydoo hakkune mooɗon faa noy walaa.
Pooɗol noppi dow jannginooɓe fewreeɓe
3 Giɗaaɓe am, nde goonga, mi hiɗiino winndande on dow habaru kisinam, ɗam kawtuɗen en fuu. Amma ko sakitii, mi hi'i ko no tilsi mi winndana on ngam fooɗude hakkillooji mooɗon, mi wi'a on, ndurwon keddi baawɗe mooɗon ngam reenude ekkintinooje ɗe Alla watti gaba go'o nder juuɗe jeyaaɓe mum. 4 Mi winndanii on ngam himɓe ɓe kulataa Alla gom molake naati hakkune mooɗon, himɓe ɓe illa ko ɓooyi kiite mum'en mbinndaa. Iɓe oonya moƴƴere Alla ngam ɓe ngaɗa no weliri ɓe. Iɓe mbi'a ɓe anndaa Iisa *Almasiihu, Joomiraawo meeɗen gooto jeyɗo en.
5 Onon annduɓe fuu, miɗo miccintina on, ko gaɗa ko Joomiraawo soptini Isra'ilankooɓe he juuɗe ɓiɓɓe Misira, o wari hakkune maɓɓe, saliiɓe goonɗinde mo. 6 Miccitee duu, ko maleykaaɓe ɓe kaaɗaayno he baawɗe ɗe Alla hokkunoo ɓe, cotti nokkuuje mum'en, Alla haɓɓiri ɓe callali, watti nder nimre to ɓe njottoo ɓe ndooma darŋal. 7 Miccitee *Sodooma e Gomoora. Miccitee he ci'e piiliiɗe ɗe. Himɓe majje duu ngaɗiino kujje nyiddiniiɗe, misaali luuɗu e yeenude ɓe kanaa tagaaɓe. Ɓe kalkiraama norɗe hiite duumiinge, ngam hollude gaɗɗo iri nii he banndum fuu, no halkirtee no himɓe ɓee kalkiraa. 8 Baa ko ɗum waɗaama ngam daliila oo, moliiɓe naati hakkune mooɗon duu non ngoni no ngaɗa. Miilooji maɓɓe no uppa ɓe, ɓe ngaɗa ko nyiddinii, ɓe pekita ɓalli maɓɓe, ɓe murta he ardaŋal fuu, ɓe mbonna inɗe maleykaaɓe tedduɓe. 9 Tawi duu baa Mika'el, mawɗo maleykaaɓe he hoore mum, suusaay haalude ko boni fuu dow Ibiliisa baa nii ko geddi naatiino hakkune maɓɓe dow kooƴol ɓanndu *Muusa. Ko o jaabii Ibiliisa o wi'i tan woni Joomiraawo hiitoto mo.
10 Amma himɓe ɓee no mbonna innde ko ɓe anndaa. Anndal maɓɓe nanndungal anndal ndabba, anndal ngaal fotaay taykaaki fuu, kanngal halkataa ɓalli maɓɓe. 11 Kaari, bone saaman dow maɓɓe, ɓe tokki laawol *Kayinu. Ngam suuno seedere, ɓe naati oonyaare Balaama. Ɓe kalketee no Kora halkira wakkati murtunoo ko Alla wi'i. 12 Nde goonga kamɓe tunninta nyaamduuji ɗi kawroton nyaamon hakkune mooɗon. Wakkati nyaamduuji mbelɗi ngaddaa, ɓe kulataa hitere fuu, ɓe nyaaman faa ɓe ƴartina, ɓe ndarataako fuu ɓe keɗo goɗɗo. Iɓe nanndi duule ɗe henndu ruyni, duule ɗe ngalaa ndiyam. Iɓe nanndi leɗɗe kaanuɗe teɓeede nder wakkati mum amma ɗe ngalaa ɓiɓɓe. Iɓe nii leɗɗe ɗoofaaɗe, njoori karaw. 13 Iɓe cankita golle maɓɓe nyidduɗe hano no maayo sankitirta benkeƴƴe mum. Himɓe ɓee no nanndi koode jiilotooɗe. Alla resani ɓe nokku ɓurɗo nimre niɓɓude.
14 Enok, maamii'en jeɗɗaɓo nde nanngaama illa Aadamu, waɗinoo annabaaku dow maɓɓe wi'i : « Ndaa Joomiraawo no warda maleykaaɓe mum ujunaaji re'ataa, maleykaaɓe seniiɓe 15 ngam hiito himɓe fuu. O taƴana ɓe kiite ngam golle nyidduɗe ɗe ɓe ngaɗata nder rafi kulol Alla e haalaaji bonɗi ɗi ɓe kaali dow makko. » 16 Himɓe ɓee wakkati fuu no nguuntoo, no mboytitoo, no tokki suuno ɓerɗe mum'en bonɗe. Iɓe mana ko'e maɓɓe, iɓe mana woɓɓe duu ngam iɓe keɓa ko ɓe ngiɗi he maɓɓe.
Kollitooje
17 Onon giɗaaɓe am, miccitee haalaaji ɗi *lilaaɓe Iisa *Almasiihu Joomiraawo meeɗen kaalannoo on illa arannde. 18 Nder haalaaji maɓɓe, ɓe mbi'ii on : « Nder wakkati cakitiiɗo, tokkooɓe muuyɗe ɓalli mum'en, haalooɓe ko ngiɗi gom ngarowan, njawoo on. » 19 Kamɓe nii ngoni fiyodirooɓe ko'e himɓe, miilooji himɓe tan ɓe ngondi, *Ruuhu Alla wondaa he maɓɓe. 20 Amma onon giɗaaɓe am, cemmbiɗee nder goonɗinol mooɗon ceniingol, ndu'ee nder balla *Ruuhu Ceniiɗo. 21 Njooɗee nder hidde Alla, ngattee hoolaare mon fuu dow Iisa *Almasiihu Joomiraawo meeɗen. Nder yurmeene makko, o hokkan on mbuurnam nduumiiɗam.
22 Njurmee ɓe ɓerɗe mum'en pukkaaki he goonɗinde Iisa *Almasiihu. 23 Woɓɓe, kisinee ɗum'en, mboɗɗinon ɓe hiite jahannama. Amma kakkilee to ɓe ndaaɓir on hakke maɓɓe, mboɗɗee ɓe, baa kolte maɓɓe mboɗɗee ɗum.
Yettoore Alla
24-25 Yettoore tabbita he Alla gooto, kisinoowo en har Iisa *Almasiihu Joomiraawo meeɗen. Alla waawi reeni on heɓa to on pergo. Alla waawi wannginde on nder teddungal mum, wartira on heewɓe welwelo, ɓe ngalaa fuu feloore gom. Kanko jeyii yettoore, teddungal, laamu, e baawɗe faa abada abadin. Aamiin !


text:
Air Senegaal, Mbele maa Noddaandu Fulɓe he Kofgol Juuɗe Noote, e Hol ko Waawi won’de Rewam mum
Salaade Pulaar/Fulfulde jeyee he nder ɗemɗe gollorɗe Air Senegaal, gaa-ga jojjannde Fulɓe yoolaande he nder kuwtorogal ngal leydi fof renndi, ene waɗi kadi yiyannde fagguduyankoore to bannge njulaagu e njeeñcudi. He nder kuule njulaagu wiyaa ko coodoowo ko laamɗo, ɗuum firti jeeyoowo ene foti waɗde kala ko ene weltina kiliyaan mum, wonaa tan mbele haa o sooda laawol gootol, kono mbele kadi omo sooda o soodta.
Kala nde o hatojini e ko waynon omo rutto he jeeyatnooɗo mo o. Nde tawnoo yeeyooɓe ene keewi kadi so tawii julanke o kala mo o yeeyi hannde artataa so ɓooyi o hawridinat soodooɓe, rewantamo heen ko nattude jarnude. Weltin’de kiliyaan mum kadi, gaa-ga ko ɗuum artirta oon ñalnde wonnde ko, ene addana oon kadi mantude julanke mum oo he yeeso woɗɓe, te Pulaar wiy: “So a ñallidii e giɗo neɗɗo ñallaa yiɗde ɗum, kono so a ñallidii e gaño mum kadi ñallaa añde (wañde) ɗum.” Ndeke noon he kuule njulaagu seedamfaagu moƴƴu ummoraade kiliyaan mum ko ɓanngin gol, kono ko noon ne seedamfaagu mbonngu ko yammin’de.
So tawii jeeyowo no ɓuriri heewde kiliyaaneeɓe fof ɓurata moƴƴyde he njulaagu makko, ndeen Air Senegal, wiyde ene fuɗɗoroo haɓde e Fulɓe koko Amerikanaaɓe mbiyata ko: “It doesn’t make business sense.” Alaa ko haali kadi nde ɓe mbiy e ɓe ngostoroo Pulaar Wolof. Ko adii fof he nder Senegaalnaaɓe ko Fulɓe ɓuri heen waawde ɗannaade, gila to bannge Afrik,Orop, haa Amerik, hayso tawi Jolfuɓe ne mabɗtii jooni ɗannoraade ko wayno Itali e Espaañ. Ko wonaa ɗuum koo, kompañi ndiwoowa kaa fayndaare mum ko won’de, kompañi ɓurɗo mawnude he nder Afrik haa ɓuri teeŋtudi he Hiirnaange Afrik. Te so en ƴeewi leyɗeele Renndo Faggudu Hiirnaange Afrik (CEDEAO) so wonaa Cap Vert e Liberia, leyɗeele jeyaaɗe heen ɗe kala Pulaar/Fulfulde ene haale heen. So Air Senegaal ɓeydiino Pulaar/Fulfulde he ɗemɗe mum gollorɗe maa ɗuum wonatno njaaɓnirdi ndi ene fooɗta ɓeen Fulɓe kala, addana ɗum en diwde he makka. E ɗen teskoo nde Macky Sall laami Senegaal wonaa Fulɓe Senegaalnaaɓe tan mbeltii heen, kono ko Fulɓe adunaaru nduu kala mbelti heen, haa yimooɓe Fulɓe Nigeria e Kamerun fof penti jimɗi (Gimɗi) ene njima Macky Sall. So tawii, so Fulɓe Senegaal fu mbeltiima Fulɓe adunaaru nduu fof mbeltoto, ndeen haawnaaki so ɓe kofii juuɗe maɓɓe he Air Senegaal Fulɓe fof kofat juuɗe mum en. Te keewal Fulɓe winndere ene eyɓinee hakkund cappanɗe joy haa cappanɗe jeegom miliyoŋ walla nii won wiyooɓe wonii teemedere miliyoŋ. Julanke ƴoƴɗo noon fotaani ƴettude cappanɗe jeegom miliyoŋ kiliyaan wostoroo ɗum en wiyeteeɓe so keewi ɓuraani miliyoŋaaji jeegom, alaa ko haali noon joomum ene waawnoo renndin’de fof nawa kadi jiggoyoo goɗɗum nii watta heen. Air Senegaal sinno ko julankooɓe ƴoƴɓe ngonno, wonaa Pulaar tan kono e ɓe potnoo ɓeydude he ɗemɗe maɓɓe liggorɗe hay Hawsankoore e Mandinkoore (Bammbara, Jula, Soose e Malinke.)


text:
Tintaama ñalnde talaata 19 abiriil 2021, warngo Hooreejo leydi Caad, Idiriis Debi Itno. Ɗum kewi ko caggal nde o gaañii e wolde gaañanɗe ɓuusɗe, saraaji wuro Maaw, hedde kilooji 300 feewde Njamena, laamorgo leydi ndi.
Leydi Farayse waasii sehil cuusɗo
“ La France perd un ami courageux ” (Farayse waasii sehil mum cuusɗo)… ko ngoo bayyinaango Macron yaltini ñalnde 20 seeɗto (abril) 2021, nde o nani maayde Idiris Debi Itno, hooreejo leydi Caad gila 1990. E ko ɓuri yaajde, wari mo ko gaañanɗe o heɓnoo nder nanngondiral maɓɓe e seɓɓitiiɓe FACT, ñalnde Mawbaare (talaata) 13 seeɗto 2021. Hare ndee waɗnoo ko rewo Njamena, saraaji wuro Maaw, laamorgo diiwaanKanem.
Idiris Debi Itno ko karallo konuyaagal, polluɗo laamu Hisen Habre he hitaande 1990. Ndeen e jooni, duuɓi 30 ko kanko laamii leydi Caad. Nde o waraa ndee hawriti ko e omo luutii daawal ɗiɗmal suɓngo hooreleydiyaagal, o dañi toɓɓe 79,32%.
Ñalnde jom-konngol konu Caad, Seneraal Azem Bermandowa Aguna habri e tele Caad maayde makko o wiyi ko “ Debi ardiima konu ngam haɓde e cete seɓɓitiiɓe ummoriiɓe Libiya. O gaañii e nder mum, o sankii heen nde o artiraa haa Njamenan ”. Ɓe mbiyi e nder hare ndee, ɓe mbarii e seɓɓitiiɓe ɓe fotde 300. Kono ɓe mbaranaama ko heewi kamɓe ne.
Diiso konuure sabborngo lebbi 18
O ubbaa ko ñalngu Mawnde (aljumaa) 23 Seeɗto to wuro maɓɓe, bannge fuɗnaange leydi ndii, feewde keerol Caad e Sudaan. Gila o ubbaaka, tawi ɓiyiiko Seneraal Mahamat Idiris Debi Itno lomtinaama mo. Oon ne ko konunke, omo yahra e duuɓi 37 tan. O ardinaa Diiso Konuure Sabborngo (“Conseil militaire de transition”), yantude e « senaraluuji » 15 woɗɓe. Ngoo Diiso Konuure halfinaa e ndaɓɓa ko « jeytaare ngenndi Caad, hurum keeri leydi ndii, ngootaagu ngenndi, e hormaade nanondire boowaliije ». Ɓe mbaɗti heen ɓe mbiyi « mudda cabborɗo oo ko lebbi 18 ».
So lajal cabborgal ngal timmii, maa suɓngooji goɗɗi njuɓɓine, gila to meeriiji haa to sarɗiyankooɓe e hoore leydaagal. Sunnotooɓe kewe Caad hono Caroline Roussy, mbiyi « Duuɓi 30 hikka hakkeeji aadee ko jaɓɓaaɗi nder leydi Caad. Duuɓi 30 lomtondiral e laamu woodaani. So ndee sunaare warngo Debi ɓennii eɗen poti woƴeede so Caadnaaɓe ina poti jaɓde konuyanke ardoo ɗum en kadi, ummiiɗo he galle gooto, hay sinno ko e sabborde ».
Ko adii ɗuum, Doosɗe Caad mbiyi ko «…so Hooreejo Leydi ronkii, lomtotoo mo ko Hooreejo Suudu Sarɗiyeeji, so oon waawaa, foti wonde ko Nanndo-Hooreejo Suudu ndu ». Wiyaa noon, nde habraa Idriis Debi Itno sankiima, Hooreejo Suudu Sarɗiyeeji wiyi ko « sellaani ». Ko ɗuum addani koninkooɓe tafde Goomu Sabbordu Koninkooɓe.
Keɓruɗo laamu ƴiiƴam, iwrata ko ƴiiƴam
He yonta Hisen Habere keɓrunooɗo laamu ƴiiƴam e juuɗe Gukkini Weddey, wonnoo mawɗo konu Caad ko oo Idiris Debi Itno. Kanko e banndiiko Hasan Jamuus ɓe ndogi ɓe payi Sudaan. Nde wonnoo ɓe njeyaa ko e leñol Zakwa en. Hisen Habere noon ko e leñol Goraan. Hasan Jamuus nanngaa waraa. Idiris Debi daɗi. O tafi seɓɓitiiɓe o arti o loppiti laamu e juuɗe Hisen Habere e 1990. Gila ndeen kanko jooɗii e jappeere. Farayse addani mo ballal no feewi gila e Mitterand e Chirac haa yettii Macron (rewri Hollande e Sarkozi). Laamu makko fof ko banndiiko en Zagwa e taaniraaɓe Itno (ƴeewee alluwal les ɗoon ngal). Kala ko ɓuri faayodinde he Caad, ko neɗɗo galle maɓɓe woni ɗoon, gila to Konu e Njuɓɓudi-Laamu haa heɓi geɗe faggudu e ndeenka. Hakkunde 1991 e 2018, o riiwii Ardiiɓe-Jaagorɗe sappo-e-njeeɗiɗo. Wattan ko o mumti, ko joɗnde Gardiiɗo Jaagorɗe, o heerorii golle ɗee fof.
Warngo Idris Debi Itno ko ko fewjanoo ?
Warngo Idiris Debi Itno ina heewi pilaa-mbeñaa. Laamu holliti ko seɓɓitiiɓe FACT mbari mo, tawi omo haɓtoo ɗum en. Woɗɓe mbiyi ko yimɓe makko mbari mo, nduttii takki seɓɓitiiɓe FACT.
Won tan ko jaaki yimɓe. Ko foti no Hooreejo Leydi maaya, suwaa tawo hay ɓuuɓde, tan ɓiyi mum lomtoo ɗum ɗoon e ɗoon. Ƴeewen ko jaayndiyanke Ibrahiima Haamiidu jaŋtii heen.
Won wiyɓe kadi ko ɓiyiiko cawndiiɗo mo o nehi wari mo, ɓiyiiko Mahamat Idiriis wari oon. Ɓe ngarti ɓe ndeƴƴi. Gila ɓe ngartiraani mo Njamena, Mahamat Idriis Itno bayyinii ko kam woni Hooreejo Goomu Sabbordu Konuure (CMT). Ndeke ko ko fewjanoo gila adan.
Debi lomtiima Debi.
Seneral Mahamat Idris Deby Itno ɓuri anndireede ko Mahamat Kaka, o jooftinaa e dadde makko (yumma mum baaba makko)- “kaka” firata e Aarab Caad ko “dadde”. Nde hare maɓɓe e FACT wuli, o woytii e “rajo” ko o jookaaɗo, gaañaaɗo. Baaba makko nani ɗum wiyi “helikopteeruuji” yoo ndiw paaboyoo mo. Ɓe ndonki. Idiris Debi felliti faaboyaade ɓiy mum. Tunltindiiɓe njooki mo kanko ne. Mahmat Kaka ari wiyi o woni ko e fijde ɗo seɓɓitiiɓe ngalaa. Ɓe ndukdi. Ko ɗoon Mahamat yaltini “wolweer” mum felli mo kural e hoore. Yimɓe makko taarii reenatnooɓe baaba makko, o wiyi ɓe ko kanko woni hankadi Hooreejo Goomu sabbordu ndenndaandi Caad.
Ndeke, e wiyde oo, ko Mahamat Idiriis Debi Itno wari baaba mum Idris Debi Itno. Ñalnde 11 Seeɗto nde, seɓɓitiiɓe FACT njaltinii bayyinaango “kuuriima e diiwaan Kanem fof”. Ɓe mbiyi heen kadi ɓe ngaañii Idris Debi. Heddii ko yettoyaade Njamena. Kono ɗum fof jaayndiyankooɓe mbaawaani ɗum humpitaade ngati ɓe ndañaani yettaade wolde ndee.
Won kadi ko raadtetee haa teeŋti to bannge wonanɓe Hisen Habere. Debbo makko biyeteeɗo Faatimeh Habere wiyi ko “Mahamat Idris Debi Itno wonaa ɓiyi Idiriis Debi tigi-rigi. Ko o neho-neho makko”. Kono o haalaani holi baaba makko. O wiyde makko, nde ɓe mbari Idriis Debi Itno ndee, o yahdii e fotde “seneraluuji” sappo-e-njoyo.
Baɗte warngo idiris debi itno to Barkaan huƴtata ?
Idris Debi Itno jeyanoo ko e baafe udduɗe leyɗe Saahal, haɗi seɓɓitiiɓe e harbiyankooɓe e jihaadiyankooɓe yettaade. O renndi maalde ko e Farayse baaba mum G5-Sahel. Ɗum addani Faraysenaaɓe teskaade « [so Idris Debi Itno yahi]…ko daawal jilɓere e rummbeende nder leydi Caad haa raɓora heen leyɗe Saahal e golle Barkaan ».
E wiyde maɓɓe, Idris Debi Itno ko kaaɓniiɗo kono ko nafoowo Farayse nder dawrugol mum G5-Sahel haa arti e Burkina Faso, e Mali e Niijeer. Maayde Idiris Debi Itno maa accu baɗte, teeŋti to Barkaan ngati jooɗorde maɓɓe wonnoo ko Njamena.
Seneral Caadnaajo biyeteeɗo Idriis Mahamat Abdaramaani Dikko haalii nder VOA-Africa (rajo Amerik). O hollitii gila Idiris Debi Itno maayi, konu Caad waɗi ko senngooji ɗiɗi. Heen senngo ko konuyankooɓe ɗooftiiɓe doosɗe ndenndanndi Caad, ngoya senngo ko « yiɓɓon seeɗa » njaltukon doosɗe e laabi ngam sellinde loppito laamu. O jokki o wiyi « ndimaagu leydi Caad woni ko e juuɗe ɓesngu Caadnaaɓe ».
Ko woni yeeso daɗaani gite, mo laamorii ƴiiƴam woppirta ko ƴiiƴam.
Aamadu Malal Gey


text:
Air Senegaal, Mettere ɗanniyankeeɓe Fulɓe kam e Noddaadu Yoga e yimɓe wonnde yoo ɗanniyankeeɓe Fulɓe Njow juuɗe mum en he Ndiwoowa Senegaal.
Air Senegaal, Mettere ɗanniyankeeɓe Fulɓe e Noddaadu Yoga e yimɓe wonnde yoo ɗanniyankeeɓe Fulɓe Njow juuɗe mum en he Ndiwoowa Senegaal.He nder balɗe jawtuɗe ɗee gulaali ɗii keewi he nder mejaaji renndo (reseau sociaux) he, taw saabi ɗum ko mettere Fulɓe Senegaalnaaɓe teskaade he nder ndiwoowa kesa kaa, ɗemɗe gollorɗe ɗee Pulaar jeyaaka heen. Ɓe kuwtortoo ko ɗemɗe tati: Farayse, Engele e Jolfe.
Ko ngoonga noon ɗemngal Jolfe ɓooyi jinnganeede he nder laamu Senegaal, taw anndaaka ko saabi ɗum. Sabu to bannge ɗoosɗe leydi ndii, Pulaar e Wolof e ɗemɗe nay goɗɗe keddiɗe ɗee fof poti. Kono gila leydi ndii heɓi hoore mum haa ñalawma mo ngonɗen oo, ene wayno laamu Senegaal koko suɓii ɗemngal Wolof ene waɗi ɗum no ɗemngal lawakeewal nii he takko ɗemngal Farayse. Subu gila Rajo e Tele fof ko laamu tan joginooɗum, udditananooka heeriiɓe (priwe), ko ɗemngal Wolof ngal tan haaletee heen. Ɗemɗe keddiiɗe ɗee, ko wayno Pulaar, ko taggee subaka e kikiiɗe tan joginoo heen, walla jeewte yontere fof laawol. Ɗuum pelle Fulɓe, ko wayno Fedde Ɓamtoore Pulaar Senegaal, ɓooyi dukde ɗum, yimɓe kadi wayɓe hono no Tijjaani Aan en ndukii ɗum no feewi he nguurndam mum en, kono hayso won ko waylii ne heewaani. Ene miijetenoo ndeen ko jolfuɓe tami laamu ngu, ko ɗuum waɗi ɓe lañi ɓe tekkinani koye maɓɓe, kono ene teskee hannde laamu Senegaal woni ko he juuɗe Fulɓe. Wonaa tan hooreejo leydi o, kono kadi ko ɓuri heewde e jaagorɗe makko walla halfinaaɓe gollorɗe leydi ndii ko Fulɓe. Ndeke noon ko haɗi kaan ɗoon ngonka waylaade? Mbele ene waɗi gaño Fulɓe cuuɗiiɗo tamɗo laamu Senegaal tawa hay laamiiɓe mayri ko fideteeɓe ko ngollata? Nde tawnoo kala nde haalaluuji bayɗi hono nii umminaa ko kamɓe ɓiyɓe Fulɓe won ɓe he tolnooji dowrowi he nder laamu Senegaal ɓe ngadotoo wiyde: “Ɗii haalaluuji ko umminooji fitina.” Tawa dee ko ɓiyɓe leñol Fulɓe daraninooɓe ngol kadi anndiranooɓe sippiraneede ngol. Yaakoranooɓe so juuɗe mum en njuutii maa wood ko mballanii leñol ngol e ko roŋkatnoo yettaade ko. Ɓeen noon hannde wonaa leñol ngol tan woni ko ɓe mballaani, kono kadi ɓe mballaani leydi Senegaal. Nde tawnoo he nder renndo, nafoore ko wiyetee representation ko mbele kala lomtiiɗo banndum en ene waawa fammin’de woɗɓe ɓee, wonaa tan caɗeele ɓe o lomtii he renndo ngoo ɓee, kono kadi hol ko woni pellital mum en. Ndeke Fulɓe lomtaniiɓe leñol ngol he nder renndo Senegaal ngo ene poti jeertin’de leñɗi goɗɗi ɗii, haa ɓuri teeŋtude e jinnganaaɓe ɓee wonnde, ndee ɗoo uure ko nde worɗunde kadi mande fus ko leelaani, so tawii nde dañanaaka safaara. Kadi so nde fusii ko ndeen nde ɓurata mettude safrude kadi ko ndeen rewam mayre ɓurata heewde ko bonni. Nde tawno muñal ene jogii ɗo haaɗi, kadi daartol jannginii en kala ñoƴƴaaɗo so filñitiima ene waawi helde ko jokkude ɗum weeɓani. Yiɗɓe koɗdigal jamyamal e deeƴre he nder Senegaal ɓee, ene poti suusde yuurnitaade kala ko ene adda fitina e nder leydi hee ɓe ƴeewana ɗum safaara. Wiyde ko enen ndemmdi, kono geɗal (geɓal) am e ngal maa ngal fof ko miin heerortoo, ɗuum wonaa ko waawi jibin’de deeƴre e kurmondiral.
Ɗuum noon hannde en kaaldaani hay gooto goɗɗo, kaaldu ɗen ko e ɓiyɓe leñol ngol won ɓe he laamu ɓe. Yoɓe ndaro e fotde maɓɓe, ɗuum woni daraade Fulɓe keɓe fotde mum en e geɗal mum he leydi he. So ɓe kulii dukdeede ngoon ɗon duko hannde, maɓe ndaroyo ñippoyde jeyli mum janngo.


text:
Ɗum wayriino waɗde ! Walla mbiyen wayriino yiyteede ! Holi ɗuum ? Nguyka nder kawgel Bakkaa ! Ɗum waɗiino e hitaande 2001, hawrunoo ko e laamu Maawiyya, tawi Sagiir wul Mbaarek ina ardii nokku jaŋde. Ndeen hitaande, nde laamu nguu laaɓanoo wonde won heɓɓe naamne ɗee ko adii ñalngu kawgel ngel, ngu felliti niilnude kawgel Bakkaa ngel fof, ngel waɗtaa.
Ɗum wayriino waɗde ! Walla mbiyen wayriino yiyteede ! Holi ɗuum ? Nguyka nder kawgel Bakkaa ! Ɗum waɗiino e hitaande 2001, hawrunoo ko e laamu Maawiyya, tawi Sagiir wul Mbaarek ina ardii nokku jaŋde. Ndeen hitaande, nde laamu nguu laaɓanoo wonde won heɓɓe naamne ɗee ko adii ñalngu kawgel ngel, ngu felliti niilnude kawgel Bakkaa ngel fof, ngel waɗtaa.
Hikka hawri ko e laamu Muhammed Abdel Asiis, e gardagol Bah Usmaan nokku jaŋde oo, yanti heen kadi, ngon-ɗen ko e “hitaande jaŋde”. Ina laaɓi wonde naamne jowitiiɗe e ganndal fisik wonande fannu biyeteeɗo D (ganndal siyaas), caaktaama jofnde talaata 16/6/2015. Hitaande ndee fof wonde “hitaande jaŋde”, nguyka kaa fof e laaɓtude, laamu nguu felliti waɗtude tan ko fannu biyaaɗo saaktaama oo. So tawii ko Alla, ɗee geɗe mbettaani hay gooto, sibu enen fof eɗen nganndi ko dogata e janngirɗe leydi ndii, e sifaa no no jaŋde nde ardoraa, kam e caɗeele mum. Eto-ɗen joopaade heen huunde.
Yimɓe ina ngoya « ngardiigu faggudu e bonannde jawdi », kono, hannde, alaa nokku e leydi ndii daɗi e ngardiigu ooñiingu : wonaa jaŋde, wonaa cellal, wonaa faggudu, wonaa renndo, ñawu nguu ko kuuɓtodinngu no feewi. Wonande fannu jaŋde oo, ko ina wona duuɓi noogaas jooni, yimɓe fof ina ngoyatnoo “mukñaaji gonɗi e kawgelaaji”. E miijo maɓɓe, ina saɗi kawgel waɗa (wonii bakkaa, wonii berwe, wonii kawgelaaji ɓennugol to duɗe jaaɓi-haaɗtirde, maa naatgol ekkolaaji fannuuji ekn) tawa nanaaka wonde « won heɓɓe naamne ɗee ko idii kawgel ngel ». Ɓooyii woyeede wonde seedanteeje (dipolomaaji) keewɗi « ko coodaaɗi » ! Ɗuum noon heewi joopeede heen ko ɓalliiɓe jagge laamu, woni jogiiɓe mbaawka (sabu wonde ɗum en e nokkuuji toowɗi) walla « jogiiɓe jawdi ko coodiri ɗeen naamne ». Miskineeɓe Alla ɓee, ngalaa kaan mbaawka. Ɓeen ne, ko feere wootere tan mbaawi huutoraade, so « eggude » walla mbiyen « wujjude » walla no Farayse wiyata nii « tirisde » : ɗuum woni, ñalnde kawgel ñaago-ɗaa ɓurɗo ma anndude yo wallu ma jaabaade naamne, walla mofaa binndanɗe ngam tiimtoyaade heen so a arii e waɗde kawgel : ɓee heen ko kayeeji mum en mofata, ɓee heen mbinndittoo ko e ɗerewon tokoson, njuutkon, ɓee heen ko e ɓalli en… walla ɓe moofta e nokkuuji mettuɗi yiytude walla ganiiɗi, ɗo reenooɓe miijotaako walla ɗo kersata wiñcitde… , e ko wattindii koo, ko telefoŋaaji jolɗi ɗii yoga e almudɓe ngujjirta. Ɗee geɗe, eɗen mbaawi wiyde hay gooto humpaaka ɗum : wonaa jannginooɓe, wonaa jinnaaɓe almudɓe, wonaa laamu. Hannde, renndo men kala ina hawri e waasde bonnitde nguyka kawgel, no ngo jaɓiri nguykaaji keddiiɗi ɗii nii. Ina gasa tawa waɗi noon ko ŋakkeene nuunɗal ardiiɓe. Sibu, so soodaama, ko jinnaaɓe ɓee coodata. So almudɓe ɗaccaama wujjude jaabawuuji ñalnde kawgel, ko reenooɓe (jannginooɓe) e laamu nguu njaɓi ɗuum. Ina anndaa walla ina wiyee, e yeru, wonande berwe walla naatirde kolees, to nder leydi too, ko reenooɓe ɓee e koye mum en keewi winnditaade jaabawuuli e alluwal (taabloo), mbiya yo almudɓe eggu. Ɗuum saabii, kala donkuɗo ɗum heɓde e Nuwaasoot (ɗo ndeenka kaa ɓuri hiisde seeɗa, walla ɗo yimɓe ɓee kulata seeɗa), heewi ko yahde nder leydi too, walla nii wooda waɗanɓe ɗum en kawgel… Eɗen nganndi, so wonaano yimɓe fof ko “hawruɓe e bonnude jaŋde leydi ndii” ɗuum aaɓnotonooka.
Eɗen nganndi geɗel gootel : woni yumma bonannde ndee, ko politikaaji jaŋde ɗi tuugaaki e nuunɗal, ɗi teskaaki ngonka leydi ndii… ɗum noon, ɗo yahaa artaa fof yumma caɗeele men hanki e hannde ko ngardiigu ooñiingu.
So tawiino mo woni kala ina rokkaa hakke mum (leydi men ina alɗi), martabaaji keɓretee ko fawaade e moƴƴude golle e nuunɗude, wonaa jogaade doole e toŋtugol, kala tooñaade ina jogii ɗo wullitii, hay gooto teeɗantaako waɗde ko yooɗaani.
Kono ɗee geɗe eggii renndo men ko ɓooyi, ko ɗum tagi hannde, kala ko hersirtenoo, ko ɗum faarnortee : gila e dirtinde jawdi buur, haa e wonkinaade to bannge politik, haa e nguyka nder kawgelaaji… Ndeen hay maayde neɗɗo ɓurani ɗum wiyeede wujjii, hannde ko wuyɓe fof ɓuri tekkude e yoorde geeni!
Muttaar


text:
Tuggude ñalnde 2 Bowte/ Decembre 2014, lomtiiɓe renndo ngoo to Batirde Ngenndi ɓe (les députés a L’Assemblée National) ene mbaawi haalde he ɗemɗe mum neeniyeeje so ene mbaɗa diskuuruuji mum en, huunde nde, e ko ɓenni, heertinanoo tan ko he ɗemngal Farayse. Kuule kese ɗee newnanii haalooɓe ɗee ɗoo ɗemɗe ngendiije ɗe payɗen limtude, woni Pulaar, Seereraare, Joolaare, Jolfe, Soninkoore e Manndiŋkoore, waawde huwtoraade ɗum en he nder jeewte batirdu ndu tawa heddiiɓe ɓee ne ene mbaawa heɗaade joom mum tawa kanun en nanata ɗum ko he ɗemɗe mum neeniyeeje rewrude he nantingol.
Ngool baylagol noon gasi laataade ko he keɓgol suudu nduu kaɓirɗe kese ɗe Union Européennerokki leydi Senegaal. Wiyaama njaru ɗeen kaɓirde dariima he 300 Million CFA (450.000 euros).
Woni sabaabu ƴettugol ndeen feere hesere ko taweede heewɓe e suɓaaɓe ɓe (les élus), ngonaa ɗigginɓe ɗemngal Farayse. He nder 150 lomtiiɓe 64 e mum en ko rewɓe kadi nanataa ɗemngal Farayse.
Hooreejo Suudu Batirdu Ngendi ndu o, hono Mustafaa Ñes holitii wonnde ɗereeji (documents) ɗii maa jokku winndeede he ɗemngal Farayse. Kono o hollitii kadi ɗemngal farayse ngal wonaa keertoraangal he dow ɗemɗe ngenndiije ɗe, ɗe ko kanum en ngoni ngooroondi pinal leydi ndi.


text:
Koraay (corail e Farayse) ko kullel, no kulle guurɗe ɗee fof nii, no ullundu nii, no wujo nii… kono ngel jogii ko mbaadi ko puɗol. Koraay fof, ɗo woni ɗoo, wonata ko e ɓulde wutte kalkeer kuurotooɗo e ɓalndu mum, ñiɓa ɗum e nokku, kono so a yiyii cikkataa ko puɗol woni ɗoon. So ɗe keewii wonta no annama baaɗe (waande) « puɗi kalkeer » walla mbiyen « kaaƴe kalkeer ». Kulle goɗɗe keewɗe ngara ina mooloo heen, ina nguura heen (yeru e ɓoccooɗe koraay), ko wayi no liɗɗi, e guje, e barooɗe maayo goɗɗe. Ngam feewnude wutte kalkeer oo, koraay ina huutoroo CO2 (no puɗi nii), ɗum noon ina heewi e men nafoore. Ko jiidaa e ɗuum, ko ɗum kaawis mo heewɓe ngarata yeeɓde.
Uddoode Mawnde koraay jeyaa ko e geɗe ɗe Unesco hiisii e ngaluuji winndereeji gila 1981. Njaajeendi mayre ko hedde 345 000 km takko Ostarali, kayre woni dental koraay ɓurngal mawnude e winndere ndee. Ɓeydagol nguleeki weeyo, e golle mbaylaandi e ndema e kullel maayo (piyoori maayo mawndi) puɗɗiima bonnude nde.


text:
Wejo finaatawa egga-hoɗaaɓe to Burkinaa yuɓɓinaama tuggi 11 sulyee haa 28 sulyee to Galle pinal Farayse « Georges Méliès » to Wagadugu. Geɗe pinal Fulɓe Burkinaa keewɗe ina kollitaa heen. Min podaniino on artude heen e ndeeɗoo tonngoode : min mbaɗii ko min mbiynoo. Winndannde ndee noon ko e Fulfulde Burkinaa.
Ɗum woni duuɓi tati kawrital rewɓe e worɓe ley Association Culture et Developpement Agropastoral (ACTDAP/Weltaare) na darani jaaral yeeso finaatawa egga-hoɗaaɓe ley Burkina Faso. Golle ngal kawrital na haandi mballa.
Ɗuuɗal egga-hoɗaaɓe ley Burkina Faso (11% yimɓe leydi) e ko ɓuri hewde faro soɓiire leydi haɗaay finaatawa maɓɓe majjeede. Kawrital ngal wallitan egga-hoɗaaɓe no jeytirta finaatawa muɓɓen. Faa hannden du, ngal hollitan heddiiɓe du, finataawa fulɓe. Golle kawrital (ACTDAP) ɓeydan semmbe yillondiral yimɓe Burkina fa e njillondiral finatawaaji maɓɓe. Ɗum saaboto jam e ɓantaare ley leydi Burkina.
Deyka taariki
Fulɓe na limtee ley leñi tedduɗi nder Afiriki. Iɓe tawee ƴuude Gine faa e Sudan. Ƴuudi maɓɓe dartinaa-ka gere gooto. Won mbiiɓe kee fulɓe yo Eciyoppi ummii. Woɓɓe mbiyi faro Makka ɓe ƴuuri.
Nder Burkina Faso, nde yimɓe hemre limtaa fu, fulɓe sappo e go’o tawete ley maɓɓe. Ndelle fulɓe ndewti moosinkooɓe e ɗuuɗal.
Ko fulɓe tawranoo Burkina Faso na waɗa duuɓi 600 yaade 700 hikka. Caggal sankitagol laamu Sonrhaï en, hitaande 1591, jonnde fulɓe heɓi semmbe, faa minñi laamorɗe Liptaako, Jelgooji, Barani, Baan, Tiw, Dookuyi…
Laamorɗe fulɓe goɗɗe na njooɗii leyɗe samogooɓe, markaaɓe e moosinkooɓe. Taariki no ɗe puɗɗiri anndaaka sanne. Ko anndaa, fulɓe Burkina Faso ko ɓuri hewde, Maasina, Kunaari maa Hayre ƴuuri.
Genum nde, fulɓe na cenndirenoo golleeji muuɗum en : rimɓe na ɗoon, riimayɓe na ɗoon, wayilɓe, maabuɓe e gargasaaɓe na ɗoon… : Rimɓe : yo arɓe, durooɓe e moodibaaɓe. Riimayɓe : hewɓe maɓɓe ƴuwataana e naatuɓe rimɓe, caggal konu. Wayilɓe, gargasaaɓe e maabuuɓe : ko rimɓe e riimayɓe ngaɗataa fu, yo kamɓe ngaɗata. Mono maɓɓe du fu, e golle muuɗum. Fulɓe na annditiree ceɗooje muuɗum en. Suka fu, seɗoore baaba muuɗum adata. Kamɓe njammbirtee : Dikko, Bari, Ba, Jallo, Ka, Li, Tammbura, Tal, Boli, Bannde, Jannde, Balde, Si, Sidibe, Siise, Diyum, Seydi, So, Sonnde, Jakite, Sal, Ja, Hamma, Diyaw Mbow, Niyane, Bokum, Diyawara, Dem, Diyak, Diya- manka, Mballo, Boyro, Sabali, Diyawo, Kande, Nayete, Bello, Bal, Ngadiyaaga, Sangare, Sankara, Sagari, Lido.
Ndenɗiraagu na woodi hakkunde fulɓe, hono : hakkunde Jaljalluɓe e jelgooɓe, hakkunde Dikko, Sidibe e Bari, hakkunde Jakite e Boli. Fulɓe yo Fulfulde kaalata, de won ɓe fulfulde muuɗum en lalli. Nder Mali, to wi’etee Waasulu to, hewɓe kaalataa fulfulde. Hannde hannde, ko ɓuri heewude e fulɓe, yo alsilaami en. Ɓe ndewataa diinaaji tobbi. ammaa alsilaamagal woɓɓe maɓɓe haɗaay ɓe jokkude finatawaaji goɗɗi, hono rookaade kammu wawtu yooro. Labatu, o tuubaaku ɗemnganke mawɗo, kanko wi’unoo kee pulaaku fulɓe annditiretee. Seeɗa majjum won hulude ɗawre e semteende, heewude muñal, teddeengal, hakkillo e ɓeernde. Pulaaku senndannoo pullo e mo wanaa pullo. Amma hannde, ɗum fu ɗum wattitoke sabu fulɓe ɓe pulaaku lalli na tawee. Faa hannde, woɓɓe na mbi’ee na njogii pulaaku, tawee wanaa fulɓe. Ndelle wanaa rimeede pullo tan hokkata neɗɗo pulaaku. Mo wondaa kaaɗaaku fu, na waawi tawreede pulaaku.
Jawdi ndonaandi finatawa fulɓe
Burkina Faso yo leydi siiji njillondirdï. Yimɓe CNRST/Wagadugu kollii ke siiji (leñi) ko foti cappanɗe jeegom mbuuri Burkina. Taariki burkinaaɓe, piilol nguurndam maɓɓe e jillondiral maɓɓe e yimɓe leyɗe goɗɗe walliriiɓe e jawdi ndonaandi faro finatawa. Yimɓe ɓe heggataa hono remooɓe na joɗdii e egga-hoɗaaɓe (marooɓe). Joɗdagol maɓɓe haɗataa gooto fu heddo-daade finatawa mum. Amma yimɓe Burkina fu na kawti jawdi ndonaandi laatiindi fu. Egga-hoɗaaɓe Burkina (fulɓe, Tuwaregu en, Bellaaɓe) waɗii jawdi ndonaandi mawndi faro haala, taali, balli, jimi… Faro munkaru, mbami… faro weltaare hono dewle, ndenɗiraagu… Faro ñeeñu golle (golle guri, moorngo, pare, ñoongo, neemingol …) Faro sawrugol, ittugol basi, sawrugol e anndal kujje, ka laati banngal baɗɗal pucci… Jawdi ndonaandi ndi fu, na ɓeydo faa hannde. Amma tiiɗormaaji hono ɓuyto jawdi adunaaru e kuuɓol ley duuniyaaru fu (mondiyalisasiyon) na woodi.
Ko ɓuri hewde jawdi ndonaandi egga-hoɗaaɓe yo jawdi wawaandi eggideede. Cuuɗi maɓɓe yo cekke, na hoyi ñiɓude, na hoyi ñartude. Ɗum waɗi ko wi’aa ke egga-hoɗaaɓe heggidan e jawdi muɓɓen fu. Jawdi ndonaandi egga-hoɗaaɓe na ɓuytoo saabe egguuji kewɗi. Ndelle hilnaade ndi e faggaade ndi na tilsi. Hannde warugol gineeji mana (paɗe mana, taasaaje mana, danɗe mana, daage mana…) na lallina gineeji hono cuuɗi cekke, gollitirɗi guri, haabu, leɗɗe…
Mardi e cewli (luusi)
Gollal faggude ngal fulɓe anndiraa yo maral na’i e kujje pamare. Iɓe ndema gawri, mbayeeri, muutiiri e mbammbaari. Maral maɓɓe yo maral eggu-eggu (cewli) sabu wawtu fu, ɓe dilliran to huɗo e ndiyam woodi. Nagge na horsi ley finaatawaa fulɓe. Ley hoggo wuro, nagge na waawi tawa wo hawtaange. Ɗumle soni ronugol warii fu, nge sonnete dey kaalisi magge feccee hakkunde kawtuɓe nge. Durooɓe mbi’i noone nagge na mbaawi holfude ko warata jaango.
Ɓi-pullo fu, yo ñannde lamdu muuɗum baaba muuɗum hokkata ɗum nagge. Ngeen nagge, won puɗɗe jawdi ɓiɗɗo oon. Ley mbirdi ɓiɗɗo oon, o faaminte ke keɓal makko jawdi haɓɓondiraanaa e cellal e jiidagol nagge ngeen. Ko waroyta, baaba ɓiɗɗo oon hollitan ɗum na’i goɗɗi ɗi jeyi. Ndeen, o faaman ke nagge na tilsani o. Gaɗa dewgal makko, o jeytata na’i ɗi o jeyi (hoggo makko feere).
Munkaru fulɓe
Fulɓe e nanndi muɓɓoy eggu-egguuɓe (cewli) fu na tilsini munkaru. Hadde alsilaamagal e semmbe tuubaaku fulɓe Burkina, Mali e Niger na kawti jimi, jimirɗi e jimooɓe piltotooɗe ley gelle tati ɗeen e ley gelle ɗakkiiɗe goɗɗe. Kiirooji ɗi ɓe ngaɗata na kawra e wawtuuji mbeltaaje cewli, kawrite wuro Iaɓiiru dewle, lamndooji kiirooje teddeengal, kiirooje jokolɓe hono gerenaana, jimi e mbami sukaaɓe rewɓe e worɓe seeno-Boobola.
Tinndinooje hokketeeɗe ley jimi na keewi : Mantooji heɓa sukaaɓe hannde yaara yeeso, ɗi durooɓe, pilki, nokkuuje cewli, daabaaji rewɓe e worɓe e nokkuuje njiɗaaɗe. Na woodi du jimi baabiraagu maa njeddondiral. Jimi fulɓe ɗin fu yo kiɗikiɗi sabu ko ɓuri heewde yo jimi ɗi yimɓe fu tawi dey na anndi njimete. Amma jimi njiɗondiral na tawe, Iawɓe du na njamma yimɓe mawɓe ley jimi muɓɓen. Ɓe na kokke buuɗi, kanŋe, na’i… Sereendu, duliyaaru, booboligal, hoddu, jurekellin maa molaaru (jimirɗi faro Mali), wogeeru, horde, faandu, baylol, ceketeeje (jimirgal juulnaaɓe), woodi gineeji gollitirɗi (jimirɗi) fulɓe.
To fulɓe na annda ke maabuuɓe yo jimooɓe mbaawuɓe jimi sanne e gollirde jimirɗi keewɗi. Woɓɓe maɓɓe ɗum tan gollata, amma na woodi gollooɓe golleeji goɗɗi. Ɓe fu, iɓe mbaawi wamude sabu hadaaka. Horde tan rewɓe maɓɓe mbaawi gollirde. Jimi e mbami ɓeen anndira. Ley leyde Burkina, Mali e Niger, eɗen mbaawi limtude jim innde wootereeji hono ɗi : Seygalaare : jinnaaji njimani ngol nagge na wi’e sayyee. Caggal mum, ngol yimanaama Hambodeejo Paate yalla mo kunaari (Mali). Njaru : aranel fu, ngol yimanataakena jinaaru ndiyam remru, dey ngol sakiti ngol yimana Buubu-arɗo galo mo Neene (Mali). Ndodo : yo neɗɗo jelgooji Burkina wi’eteeɗo Haamidu Haman Kulle Musa, ngol yimanaa ma Demba Sidiiki mo Banh. Bawdi : Damonzon Diarra mo Segu jimi ngol dey hokkiti ngol fulɓe fu. Durgama : yo Mammadu nduuldi Bulkaasum Ƴuuroo Booni (Mali) yimi ngol. Biidi koole : jimol maabuuɓe Banh (Burkina). Garbaare : woɓɓe wi’ayna ke ngol yiimanaakana Garba Mana kaananke Bambanraaɓe. Wiire : maabuuɓe yimani koye muɓɓen. Ewli : jawamɓe njimi ngol Jimi fulɓe na keewi, na woodi, na hebbini nafaa. Hono ni : sereendu na sawra ñabbi goɗɗi. Kakkilee wooɗa, sabu jimi mbami e jimirɗi fulɓe ɗi finatawaaji hono Gerenaana, Boobolial e Baylol,. Puɗɗii lallugol (mutugol).
Ñeeñu banngal baɗɗal pucci
Puccu na tilsi sanne ley nguurndam fulɓe. Puccu wooduno mbaɗɗu fulɓe wawtu konuuji. Tiigaade puccu na tiiɗi sabu go’o ka ɗum na holla jawdi e ndimaaku, gaɗa ɗum du jogola lebbo e jogoowo lobbo na tilsi. Puccu ñamatana gawri. Ɗum na saabi jeytondiral maa kawtal hakkunde fulɓe e ndemooɓe. Ɓuruɓe jawdi e semmbe tawdeteno pucci. Wanaa fantifujo waawani pucci. Ñeeñu waɗɗaade ɗi, durude ɗim e waɗude ɗi ko neɗɗo haaja fu woodannaana fulɓe konooɓe ɓuruɗe waawude mbaɗɗu. Fay hannde katin ley pijirdeeji e mbeltaaje, ɓiɓɓe kanankooɓe na heddi na holla anndal e waawugol muɓɓen pucci. Ɗum na holla ke ɓe na heddodi e yiɗde pucci.
Ñeeñu moorɗi (moorli)
Fulɓe rewɓe na annditire moorɗi muɓɓoy. Ñeeñu moorɗi na woodi semmbe to fulɓe. Ley moorli maɓɓe eɗen mbaawi limtude : – yubaade moorɗi fulɓe rewɓe fu yo e yubaade ƴuwata. Moorgo yubaade na nanndita e ƴonngo (hooƴolde) ngaari maadu e laacol ndontoori. Kewɓe soni mooroke yubaade fu, yo kaɓɓan gaarawol nguru seŋaaŋol tankaaje, tammaaje, keede daneeje, allubanaaje, tonke e dube. Yubaade faro hoƴƴudu waɗante diggol hono laacol puccu.
– Gabida : moorgo gabida na nanndita yubaade. Diggi tati waɗete : diggol ñaamo, diggol nano, diggol hakkunde yuwde tiinde faa hoƴƴudu. Ngol du timmitana hono laacol puccu.
– Yimbi-yamba : yo moorgo yubaade ɓeyda moorɗi cewɗi jipporiiɗi faro to noppi.
– Dakka-fecca : yo moorɗi jipporiiɗi faro to tiinde e to noppi. Moorɗi keddii fu yaaree caggal.
– Seleti yubaade moorete ko moorli cewɗi ɗiɗi jippiniree faro to boke.
– Moorli cewɗi goɗɗi yaaree caggal. Seleeti na waawi feɗneede allubanaaje.
– Darel-arel : yo yubaade ɓeyda diggi ɗiɗi feɗaaɗi colle e allubaanaaji.
Diggi ɗiin jipporoo faro to boke.
– Pesen-pesen : yo moorli cewɗi kawruɗi na cekondiri ɗiɗi ɗiɗi hakkunde hoore.
Ñeeñu kolte
Hannde hannde, kolte kaddule yo ko tilsani ɓi aadama fu. Eɗe ɗowta ɗum ley nguurdam mum yuwde yarugol muuɗun adunaaru faa yaha yawtagol mum. Kolte kaddule nannata ɗum hakkunde, kañje faa hannde holla ko neɗɗo jehaa e ko woni.
Siiji egga-hoɗaaɓe dagu fulɓe ɓantii ñeeñu kolte kaddule nguru, Ieeɓi baali, haabo na holla semmbe majje e sifaaji kewɗi. Ngoonga, fulɓe heɓii ñeeñude illumaaji banne golle guri, iɓe waɗira ɗi saayaaji hono pantalooji, kilottiiji e jileeji. Ley ɓaleeri (Afiriki sib sahareyen) fulɓe na limtee ley waawuɓe lobbum mottugol len e haabooji. Banngal majjum dewte mbinndaaɗe na gollita ke yo maabuuɓe gollata ɗen golle. Rita ROLLAND, ley dewtere mum Telem tewtiles (K.I.T Amsterdam, 1991) wi’i ko gilla seekel sappo e go’aɓo gaɗa lisaa (Jésus Christ), Fulɓe na gollanoo ndemri haabu e mottugol leppi haabu e Ieeɓi baali e ngeelooɗi.
Farooji kuɓeeje moosinkooɓe e kuɓeeje Burkina goɗɗe, Fulɓe wallii sanne anndal mottugol. Ngoongu, wakati keeɗu, fulɓe mottooɓe njiltoto ley kuɓeeje ko na motta ko na njoɓee.
Fulɓe, wanngarɓe e julaaɓe waddi ñodi kesi, e ko ɓuri fu tuppinngol saayaaji. Ɗum fu yo to Iaarabuuɓe ɓe adi. Cañi arani fulɓe yo leppi haabo pamari ɗi njaajeefi arani sm 15 yaha 20. Ɗin kawrondinte ko ñowte pantalo kilotti e forokiya (dollokeji).
Hannde hannde, cañi fulɓe yo cuddaamaje ɗe nooneeji kewɗi takketeeɗe faa ñañiniree cuuɗi.
Naatugol gude tuubaaku hono baajen ley leyɗe saabanoken fulɓe ɓornagol dollokeeji gude ɗen wawtu mbeltaaje. Eɗe kawti jo’o ley jawdi ndonaandi fulɓe.
Haamiidu Jallo,
Taarikinke Jiyloowo kuftodinɗo duttorɗe Ngenndiyankooje Burkina


text:
Daawal kesal he daɗndu nder wolde koode E wiyde jaayɗe leydi Amerik, leydi Siin hoolkisiima misil pattamhito baawɗo roondaade werlere. So ɗuum laatiima, firti ko Siin marii karallaagal ngal Amerik e Riisi fof njogaaki. Ko njogitaari kulɓiniindi, ceeɓndi no feewi : misil pattamhito, mo njaaweeki mum sowotoo laabi 5 njaaweeki hito (oolel), ko anndiraa Mach 5, tawi kadi omo waawi rimndude kural nikleyeer.
Ine sikkaa Siin hoolkisii ɗum ko he ceeɗu ɓennungu nguu, tee ko jooni ɗum tinaa. Wiyaama misil oo tiirii werlere tawi ine diwi, huunde nde hay gooto meeɗaa waɗde tawo. Siin alaa ko haali he oo kabaaru, kono heewɓe kollitii wonde konu Siin yahrii yeeso no feewi he nder ngal ɗoon karallaagal. Siin ine jarriboo ojife (ojif = ogive) pattamhite keewɗe. Ine jeyaa heen ojif kollitaaɗo e hitaande 2019, baawɗo taccude 2 000 km yolnde, kono baawɗo nii diwde ko ɓuri ɗum juutde, taartoo leydi. Omo waawi kadi yahde nder weeyo, e deŋeede e taarol leydi, caggal ɗum o taccita weeyo hade makko yande e toɓɓannde makko. Ɗee kattanɗe konuyeeje ina ngaddani Siin waawde fiyde kala leydi he dow tagofeere men ndee. Gaa gaa Siin, Amerik e Riisi e ko famɗi fof leyɗe joy goɗɗe ine ngolloo e karallaagal pattamhitowal.
Misilaaji pattamhiteeji, no misilaaji berliiji (ballistique) gaadoraaɗi ɗii nii ina mbaawi roondaade njogitaaje nikleyeer. Milisaaji berlal ɓurata toowde nder weeyo so ndiwii, ɗi karlitoo ngam yettaade toɓɓanɗe majji. Misil pattamhito noon so diwii, rewata ko les haa yettoo toɓɓannde mum. Kañum ɓuri yaawde ko fiɗata. Kadi ɗowngo mum ɓuri newaade, ine waawi ooñteede, hayliteede ekn. Ɗuum waɗi misil pattamhito ɓuri mettude rewde walla faddaade. Ko wayi no Amerik tafii kaɓirɗe baɗiraaɗe dartaade misilaaji berliiji, kono ɗi mbaawaa rewde walla liɓde misilaaji pattamhitiiji. Bookara Aamadu Bah


text:
Toɓɓe kabaaruuji yontere Mali, Faransi, Burkina Faso, Najeriya, USA e Rusiya
Saakitaama ñannde : Hesɗintinaama ñannde :
Koɗo men hande e taskaram kabaaruuji yontere ko Modibbo Galli SiIse kertoriiɗo e kisal e ndeenaagu Sahel jeyaaɗo Mali.
Taskaram men haande, en puɗɗoran Faransi horeejo leydi ndii, Emmaniyel Makron anndinii alkamisa timmugol golle konu Barkaan e nder diiwal Sahel. Nguu konu lomtinirte Takuba ko haɓa jiyadiyankooɓe ɓen e ndee falnde.
To Burkina Faso, caggal njanngu (hawannde) muusngu waɗungu Solhan ɗee balɗe. yimɓe heewɓe loriima heen. Woodi e daɗuɓe ɓee ndoguɓe fattoyii e gure goɗɗe.
Mali, Kolonel Assimi Goyta, woondii ñannde altineere ndee. O jooɗima e salli laamu hakkundeewu Mali. Konnguɗi makko ko yo malinaaɓe fof ngollidu mbele jam no arta e leydi ndii.
Najeeriya’en ngaddi jiyannɗe mumen e ko faati e haala darnugol TWITTER. ɗum ko pellital ngal laamu nguu ƴetti e ɗee balɗe.
Horeejo Dowlaaji Ndentuɗi Amerik (USA), Joe Biden ɓami njillu mum aranu e ndee yontere. E ngol lappol o tawtoraama jonnde G7 hade makko fottoyde e horeejo ruusiya ñannde 16 lewru ndu ngonnɗen nduu.
Rusiya: Suudu sariya anndini wonnde fedde dawro lunndiyanke laamu nguu Nawalni na tawaa e pelle fantiyankooje. Ko ɗum holli ndee toŋaama e nder laral Rusiya.


text:
Ndarnde doktoreeɓe e hare ñawu Koronawiris !
Saakitaama ñannde :
Illa ñawu koronawiris fuɗɗi, doktorooɓe, sawrooɓe, medesenɓe ne ndari ndarnde payondinde e wallude en folaade ñawu ngu. Eɓe ndoga jemma a ñalawma ngam sawrude heɓuɓe Koronawiris. Ene haani wadde hannde ndaroɗen enen ne nduttenɓe teggugal haa timmi, njetten ɓe, jaarnenɓe e ndarnde maɓɓe waɗu ngo fayida. Kadi keɗo konngol maɓɓe. Holnoɓe nguurdi oo saha raaɓo raaɓo ? holko padi e laamiiɓe ? Holi ewnaango maɓɓe kamɓene ? Holi tinninooje maɓɓe faade e renndo ngo ?


text:
Al-Qaida to Magreb lislameejo ko njuɓɓudi lislameeri njogitiindi ummoriindi to Alaseri. Fedde nde wiyetenoo ko Goomu Salafiiwu waaju e hare woni ko anndiranoo « Groupe salafiste pour la prédication et le combat (GSPC)» e ɗemngal Farayse walla, e ɗemngal arab : «al-jamaa`atul-salafiyyatu li l-da`wati wa l-qitaal ». Nde wayli innde mayre ko ñalnde 25 saawiyee 2007 ngam wontude AQMI. Ina wiyee wonde Ben Laaden ina wondi e ngool baylugol innde.
Fedde nde ina jeyaa e doggi pelle ownooje ngol Dowlaaji Dentuɗi Amerik e Ostaraali e Riisi lelni. Fedde ngenndiije dentuɗe ina hiisoo nde e pelle ɓalliiɗe Al Qaida.
Hay so tawii iwdi mayre ko Alaseri, hannde, e nde yirloo e nokku jaajɗo e nder jeereende Saahal, haa arti noon e Senegaal, Muritani, Maali e Niiseer.
Fedde nde ina jogii ko ina tolnoo e 400 haa 500 tergal, peccitiiɗe e katibaaji (goomuuji) ɗiɗi : katiba Abuu Zayd e katiba Moktaar Bel Moktaar jogodiiɗo nanondire e julaaɓe wujjittooɓe (tarafikaaji) heewɓe.
Catal Al Kayda to Magreb Arab hono AQMI, jeyangal e calsaltiri Goomu Salafiiwu Waaju e Hare to Alaseri, heɓii dahde ko ina wona tuubakooɓe 20 tuggi hitaande 2008 fayde hannde e nder diiwaan Saahal o. Ngu wattindorii ko dahngo Faraysenaaɓe njoyo to Arlit (Niiseer).
- Holi mawɓe ndee fedde ?
Gayi ɗiɗi, hoohooɓe « katibaaji » ɗiɗi nguubotoo e oo nokku : Abdel Hamiid Abuu Zayd e Abdel Moktaar Belmoktaar (o ɓooyii e diiwaan he, sibu o waɗii heen ko famɗi fof duuɓi 15).
Kono eɗen mbaawi limtude heen ɓeeɗoo fof :
Abdel Maalek Durukdel : Omo wiyee kadi Abuu Musaab Abdel Wedduud. O jibinaa ko Meftaah, to Alaseri e hitaande 1970. Ko o aasiñoor. Kanko ardinoo GSPC gila 2004. Hade ɗuum o yahii haɓoyeede to Afganistaan. Nde GSPC wonti AQMI e hitaande 2007, o waɗaa «amiiru» (mawɗo) mum. E hitaande 2008, o haalii e jaaynde wiyeteende New York Times, o wiyi : «payndaale amen e payndaale Al Kayda ko goote. So artii e Magreb Lislaam, ɓuri himmande min toon ko danndude leyɗe amen e njiimaandi laamuuji bonɗi, jamfiiɗi diine mum en e ɓesnguuji mum en, sibu kañji kala ɗi ummii ko kalifaandi koloñaal njiimnoondi leyɗe amen ko ina ɓura 200 hitaande. Hankati nafooje leyɗe hirnaange mbaawaa hisde ɗoon». Kanko ardii njanguuji bonɗi, ko nanndi e gunndo (atantaa) 11 desammbar 2007 to joɗnde Fedde Ngenndiije to Alsee.
Abdel Hamiid Abuu Zayd, hooreejo katiba «Ɗariiq Ibn Ziyaad » walla « El Faatihiin ». «Ko o neɗɗo pamaro doole, daɓɓo, waare mawnde. O fotaani woɗɗude duuɓi 50 », ko nii Pierre Calmatte, dahanooɗo woppitaa e feebariyee 2010 siforii mo. Omo siforee kadi wonde neegɗo, muukiiɗo, uddiiɗo. Innde makko tigi rigi ko Abiid Hammadu. Goomu makko fof ɓuri neegde, sibu ko kanngu tan fuɗɗii warde dahaaɓe (Edwin Dyer e Germaneau). Ko o Alaserinaajo, o jibinaa ko e wuro Tugguurte, 600 kiloo worgo Alsee. O woniino tergal FIS (Front Islamique du Salut). O naati e cukkiri (maquis) Alaseri ko e kitaale 1990 e gardagol Moktaar bel Moktaar, o wonti tergal GSPC. Ñaamgolluuji makko puɗɗii ko e 2003, e dahngo 30 tuubakooɓe wanngotooɓe e nder Saharaa ; caggal ɗuum e dahngo e warngo Edwin Dyer to Mali (2009) e Michel Germaneau (sulyee 2010).
O naati dillere Islaamiire nde ko gila e fuɗɗoode mum, e kitaale 1990 e gardagol Abdel Rasak el Paraa, e nder fedde GSPC. Ina wiyee alaa fof ɓiliiɗo hakkunde makko e ardorde Al Kayda, teeŋti noon e Aymaan al Zawaahiri, gooto e hoohooɓe Al Kaydaa, misranaajo. Kanko jogii hannde tuubakooɓe Farayse njoyo ɓe, dahaaɓe to Arlit.
Yahiyaa Juwaadi, hooreejo «amiraa Saharaa»
AQMI fecci Afrik hirnaange ko e pecce (tunɗi) keewɗe. Amiraa Saharaa ko tunndu jeenaɓiiru (9ɓiiru), tuggi Maali, Niiseer, Niiseriyaa, Libi, Muritani e Caad. Ko Yahiyaa Juwaadi (Abuu Amar) lomtii ɗoon Moktaar Bel Moktaar gila 2007 e joɗnde amiiru nde. Omo yahra hikka e duuɓi 40.
Yahiyaa Abuu el Hammam. Ko o neɗɗo Abdel Hamiid Abuu Zayd, ko e les njimaandi mum o woni. Omo yahra e duuɓi 30 e ko fawi. Ko o Alaserinaajo. Kanko ardii katiba «El Forqaan» tuddinɗo hirnaange Tummbuktu. Ko o tergal GSPC o wonnoo. Omo tawaa yoga e dahngooji baɗɗi e Saahal ɗi. Ina wiyee ko kanko hirsi Michel Germabeau. Won wiyɓe o waraama e nanngondiral AQMI e konu Muritani ñalnde 21 settaambar.
Abdel Moktaar Belmoktaar, hooreejo katiba « El Mulaaɗamuun ». Omo wiyee kadi Abuu Al Abbees walla Belluwaar (Ɗokko). Omo wuuboo e diiwaan Saahal o ko ina wona jooni duuɓi 15. Katiba makko ɓuri ñiiɓde ko e rewo Maali e Muritani. O jibinaa ko e hitaande 1972 to Gardaya to Alaseri. O yahiino Afganistaan haɓoyeede. Ñaamgolle makko puɗɗorii ko e warngo duwaaniyeeji e reenooɓe keeri, sibu o waɗatnoo ko njulaagu ngujjitaangu (contre bande). Anis Rahmaani wiyi e makko : «Moktaar bel Moktaar ɓuri dartoraade ko njulaagu ngujjitaangu, wonaa ownugol. O huutorinooma GSPC e ngoon yeeso, hannde o huutortoo ko AQMI, ngam waɗde taraafik e innde Islaam. So goonga, o yiylotoo tan ko kaalis ». Alain Rodier ko ɗum haali e makko : «ardorde AQMI waawaa waasde gollodaade e makko, sibu ko kanko addanta fedde nde ko ɓuri heewde e otooji e kaɓirɗe sabu golle taraafik ɗe o waɗata e diiwaan he gila 1995». Omo anndiraa «Mister Marlboro» sibu makko jiimde taraafik simme e dorog e kaɓirɗe (njogitaaje) e ɗanniyankooɓe … Omo nanondiri no feewi e hoɗɓe e nokkuuji ɗi, o jogii heen kadi wallidiiɓe heewɓe ; ɗum na walliti golle makko. Anis Rahmaani wiyi wonde «AQMI waawii naatnude Tuwaareg en e fedde mum hay so tawii ɓeen ngonaa salaafiyeeɓe e iwdi. Kono, nde tawnoo ɓe ngoni ko e nokkuuji baasɗi, aɓe katojini no feewi e kaalis e kisal. Yimɓe AQMI, so ina njaha dahoyde, walla waɗde njulaagu ngujjitaangu, kasata ko yimɓe woɗɓe, nde tawnoo nde mbaawaa yahde e teeruuji sibu maɓɓe yiytinaade». Kanko wonnoo amiiru Saharaa. Kono hannde omo wellitii, ko bannge makko o gollotoo. Ko goomu makko dahnoo Espaañnaaɓe e noowammbar 2009 sara Nuwaadibu.
Bookara Aamadu Bah


text:
Home -- Fulfulde -- Perform a PLAY -- 088 (The big contest question)
88. Lanndal mawngal fii ndarto ngon
Landal foolotiro ngon : ko hombo åuri wondude e faamu?
Jiwo : "Ko Astefaana, almuudo mo karamoko-lekkol on åuri yiɗude on."
Gorko : "Miɗo sikki wondema ngaandi Dirk ndin no nandita e ordinater."
Jiwo : "Kanko le himo sikka himo mari hakkil, e senngo goo."
Hara hiɗa miijoo fii goɗɗo goo?
Gorko : "Jannoowo on ka universitee."
Jiwo : "Maa goɗɗo jogiiɗo hakkil yaltinɗo huunde hesere."
Gorko : "E piide misal, Einstein maa Pythagore."
Haa jooni landal an ngal jaabaaka.
Hara hiɗa anndi ko hombo åuri jogaade hakkil?
Heɗo ko Kitaabul Muggadasi on yewti kon fii ɗun.
Ko hombo woni faamuɗo e gite annabi Iisaa? Wattan fota hakkil sabu hiɗa arsikaa wontugol aaden åurɗo jogagol faamu.
Annabi Iisaa : "Kala nanuðo ðii konguði an, huutori ði, wa'ay wa faamuðo, darni suudu mun e hoore fetere. Ɗun no firi aranun o darnii suudu makko ndun e hoore didoodi moyyhiri, hay si tawii ɗun åangaa ka aranun. Suudu makko ndun tiiɗay ka hoore leydi. Nde ndiyan ðan saaýi, waameeji ðin ari, keneeli ðin wifi, ðin piyii e ndun suudu, ndu ronka yanude, ko fii hari ko e fetere ndu darii. Kono kala nanuðo konguði an ðin, huutoraali ði, on no wa'i wa njofoojo darnuðo suudu mun e hoore njaare. Nde ndiyan ðan saaýi, waameeji ðin ari, keneeli ðin wifi, ðin piyii e ndun suudu, ndu yani, yanal tiiðungal."
Yimåe heɗinooåe åen annabi Iisaa no yewta hiåe nhalɗi. Hinaa darde hinaa hoodere hinaa konguɗi labaaɗi woni maandeeji annditirɗi aaden faamuɗo. E ko honɗun non?
Hino woodi laawol reweteengol fii anndugol si goɗɗo no jogii faamu maa si o jogaaki.
Si a janngii Kitaabul Muggadasi on, haray hiɗa toraa janngugol deftere Matta nden simoore 7 aaya 24 on, ɗun a hendoto jaabawol landal waɗaangal ngal ka foototiro. Ko hombo woni faamuɗo?
Windanan, addaa jaabawol maa ngol. Hara a tawete?
Onsay miijito si hiɗa tawaa e jogiiåe faamu åen.
Yewtooåe : Fillitotooɗo, gorko, jiwo, annabi Iisaa
© Copyright : CEF Allemagne


text:
Jammbere Nde / Jammbe Ɗe
Jammbere ko
Innde renndinnde
Jammbere ina waawi ɓaggeede e fannu
Kuwtorɗe
.
Teelal Jammbere ko Jammbere, keewal mum ko Jammbe.
Firo
Kuwtorgal coppirteengal leɗɗe. Lawɓe keewi huwtoraade ngal. Ko ɓooldu raɓɓuru, tiiɗndu ndu hoore murlere, njamndi tiŋkiɗndi mbelndi ina seŋaa e hoore nde mbele so neɗɗo ƴeeriima fiyii ndi e leggal, ndi yiɗa feecde leggal ngal.
Ɓeydou firo woɗngo
Jammbere e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Jammbere e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Jammbere
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Jammbere
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Jammbere


text:
He nder Aduna Allah oo kala hannde, juulɓe ene mawnina ñalawma juulde Taaske1 walla mbiyen Juulde Layya. Juulɓe ene mawnina ñalawmaaji keewɗi, ko wayno Juulde Koorka, Haaraan, walla won he nokkuuji Mawluuda, (jamma jibineede Nelaaɗo Allah) kono ko Taaske woni juulde ɓurnde mawnude he nder juulɗeele Islaam. Juulde Taaske ene hawrita e hijjoore to Makka, wooturo he jookli Islaam.
jokku taro
Like this:
Like Loading...
Firoojo deftere Allah, Al-Qur’aanaare teddunde nde, puɗɗiima heewde he ɗemngal Pulaar. Gila he kaamiilu kiɓɓuɗo o haa e taƴanɗe ko wayno taƴannde “Amma”. Ƴellitagol karallaagal kesal e mbaydiiji kesi caaktirgol kabaruuji haa ɓuri teeŋtude to bannge numérique/digital, ɓeydii ma weeɓnude Cargol ganndal. Ko ɗuum addanii suka Guinee-naajo (Gine), Alfaa Amadu Ɓuriya Jallo, suɓaade muulde firo mum Qur’aana he karallaagal numérique/digital.
jokku taro
Like this:
Like Loading...
He duuɓi jawtuɗi ɗii pelle nodditortooɗe Jihaadyankeeje (Al-Qa’ida e Da’is) mbonni ko heewi e ndonateeri pinal aade to bannge Fuɗnaange-Ɓadiiɗo e Worgo Afrik. Ɓe kelii jumaaji keewɗi, ɓe pusi janaale waliyaaɓe, eglisaaji e defterɗi e jaatiiji (monuments) daartolyankeeji; ɓe nduppi defte e ballifanɗe (manuscrits) keewɗe joginooɗe faayida mawɗo he daartol pinal aade, walla ɓe ngujja ɗum en sabu maɓɓe anndude ko njaru majje en ɓuri tiiɗde hay muudo kaŋŋe.
Jokku taro
Like this:
Like Loading...
Ɗemngal Arab ko adii Islaam:
Ibn Khalduun, he nder deftere mum Muqaddimah, ene wiya ko Qur’aan adii won’de deftere winndaande he ɗemngal Arab, hayso tawii Ibn Ishaaq ne ene wiya, he nder deftere mum Siira (daartol nguurndam Nelaaɗo) wonnde, Warqa Ibn Nawfal ene winndatnoo defte ganndal nasraan (christianisme) he ɗemngal Arab, ɗe o firatnoo ummoraade he ɗemngal Ibraaniyya (Hebreu). Ko waawi heen won’de kala, daartol ene tabitini wonnde, haysinno binndol ene anndanoo he nder Arabeeɓe ko adii Islaam ne wonaano ko yaaji.
jokku taro
Like this:
Like Loading...
Ñalnde Mawnde (Aljumaa) 27 Silto (Septembre) 2019, Jumaa Masaalikul Jinaan udditaama he leegal Bopp, wuro Ndakaaru lamorgo Senegaal. Mahi Jumaa kaa ko renndo Muriteeɓe wonndude e ballal laamu Senegaal. Wiyaama njaru Jumaa o ko 30 Miliyoŋ euro ($33 Million) te ɗuum ummii tan ko he keeceeje yimɓe yarlitiiɓe mbaɗi heen jawɗeele mum en.
jokku taro
Like this:
Like Loading...
Natal Seyku Usmaan Dan Fodiyo (Yumre 1)
Sayku Usmaan Ɓiy Foodiyo ko gooto e mujaddid en ɓurɓe teskeede e nder daartol Islaam haa ɓuri teeŋtude noon e nder ɓaleeri Afrik. Dan fodio (firti ko ɓiy Foodiyo e hawsankoore) hono no o ɓuri lollirde, ko Pullo jeyaaɗo to leydi Hawsa. Ceerno Maamuudu Jah mo Pete (Fuuta Tooro) ene wiya ko o Demdemo (yettoode makko ko Dem) kadi iwdi makko ko Jamaa-Alwaali, diiwan Tooro e nder leydi Fuuta Tooro.
Jokku Taro
Like this:
Like Loading...